title: X Minus One

text: Sarja oli jatkoa aikaisemmalle Dimension X -sarjalle ja ensimmäiset 15 jaksoa olivatkin uusintoja. Sarjaa tehtiin pilottijakso mukaan lukien 126 jaksoa, jotka olivat kestoltaan 30 minuuttia. Käsikirjoitukset perustuivat suurilta osin "Astounding Science Fiction"- ja "Galaxy Science Fiction" -lehdissä julkaistuihin novelleihin, joiden kirjoittajina olivat muun muassa Isaac Asimov, Robert Bloch, Robert A. Heinlein, Poul Anderson ja Theodore Sturgeon. Ernest Kinoy ja George Lefferts kirjoittivat novellien kuunnelmasovitukset.


title: X Minus One

text: Vuonna 1973 sarjaa yritettiin herättää uudelleen henkiin ja Renaissance Radio Features tuotti uuden jakson, joka pohjautui Robert Silverbergin novelliin "The Iron Chancellor", ja samana vuonna NBC alkoi esittämään vanhoja jaksoja uusintoina. Sarja ei kuitenkaan uusintakierroksellaan saanut mainittavaa suosiota, johtuen osittain vaihtelevista lähetysajoista, ja uusintaesitykset lopetettiin vuonna 1975.


title: Alfred Sandberg

text: Alfred Sandberg () oli suomalainen jääkäriluutnantti. Hän oli Saksassa sotilaskoulutuksensa saanut jääkäri, joka jo ensimmäisessä maailmansodassa sai tulikasteensa sotilaana.


title: Alfred Sandberg

text: Hänen vanhempansa olivat maanviljelijä Jakob Sandberg ja Brita Maria Berg. Hänet vihittiin avioliittoon vuonna 1924 Alma Alma Sandelinin kanssa.


title: Alfred Sandberg

text: Sandberg kävi kaksi luokkaa kansakoulua ja suoritti vuonna 1928 kansakoulukurssin Korialla. Hän suoritti Rehumestari- ja kuormastovääpelikurssin Mikkelissä vuonna 1924 ja kuormastovääpelikurssin Helsingissä vuonna 1925.


title: Alfred Sandberg

text: Sandberg työskenteli maanviljelijänä veljensä omistamalla maatilalla ennen liittymistään vapaaehtoisena Saksassa sotilaskoulutusta antavaan Jääkäripataljoona 27:n pioneerikomppaniaan 25. helmikuuta 1916. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Schmardenissa sekä Aa-joella.


title: Alfred Sandberg

text: Sandberg saapui Suomeen jääkärien pääjoukon mukana aliupseeriksi ylennettynä 25. helmikuuta 1918 ja sijoitettiin Suomen Valkoiseen armeijaan kuormastovääpeliksi 2. Jääkärirykmentin 12. jääkäripataljoonaan ja otti osaa sisällissodan taisteluihin Kalevankankaalla, Tampereella, Kauksamossa ja Raivolassa.


title: Alfred Sandberg

text:
Sandberg siirrettiin sisällissodan jälkeen 12. heinäkuuta 1918 alkaen Pioneerikoulutuspataljoonaan. Armeijasta hän erosi 30. syyskuuta 1920, mutta astui uudelleen palvelukseen 1. marraskuuta 1922 ja hänet sijoitettiin Pioneeripataljoona 1:een (myöh. Pioneeripataljoona). Hän toimi aluksi pataljoonassa kuormastoaliupseerina ja 31. elokuuta 1928 alkaen rehuvaraston hoitajana sekä 1. toukokuuta 1934 alkaen 2. komppanian vääpelinä, kunnes hänet siirrettiin 31. toukokuuta 1935 pioneerikurssin koulutusvääpeliksi.
Sandberg osallistui talvisotaan Pioneerikoulutuskeskuksen rehuvarastonhoitajana ja tallivääpelinä. Välirauhan aikana hän toimi samassa tehtävässä, kunnes jatkosodan puhjettua hänet komennettiin eläinlääkintäaliupseeriksi ja myöhemmin hevosupseeriksi Pioneeripataljoona 14:ään, missä tehtävässä hän palveli vuoteen 1944 saakka, jolloin hänet siirrettiin hevosupseeriksi Pioneeripataljoona 15:een, missä hän palveli vuoteen 1945 saakka. Sotien jälkeen hän jatkoi edelleen samassa tehtävässä Pioneeri rykmentin 1. pataljoonassa vuoteen 1949 saakka, jolloin hän erosi vakinaisesta palveluksesta. Myöhemmin hän työskenteli riistanvalvojana Elimäen ja Anjalan riistanhoitopiireissä vuoteen 1960 saakka.


title: Alfred Sandberg

text: Sandberg oli Suomen ampujainliiton erikoismestariluokan ampuja koulu- ja kaksintaisteluammunnassa pistoolilla sekä mestariluokan ampuja kouluammunnassa sotilaskiväärillä.


title: Propaganda-Aseveljet

text: Propaganda-Aseveljet ry oli suomalainen erityisesti jatkosodan aikana aktiivisesti toiminut järjestö, joka perustettiin kesällä 1940 henkisen sodankäynnin tueksi. Sen perustivat lauluntekijä Reino Palmroth eli Palle ja Aunuksen Radion päällikkönä ja reportterina toiminut Pekka Tiilikainen tarkoituksenaan järjestää viihdettä koko kansalle järjestämällä asemiesiltoja ympäri maan. Järjestön kantavana voimana toimi Palmroth.


title: Propaganda-Aseveljet

text: Palmroth ja Tiilikainen perustivat järjestönsä kesällä 1940 Esplanadin penkillä. Esikuvanana toimivat saksalaiset Militärische Radio Abendit. Palmrothin mukaan hän toi idean asemiesiltojen järjestämisestä Berliinin matkaltaan kevättalvella 1941 ja he aloittivat propagandistinen viihdetoiminnan Kappelissa keväällä 1941.


title: Propaganda-Aseveljet

text: Jari Sedergrenin mukaan Propaganda-Aseveljet oli mainostoimistojen ja lehdistön perustama ”henkisen maanpuolustuksen liitto” ja hän on esittänyt, että se vastasi ratkaisevalla tavalla talvisodan tiedotustoiminnasta. Sedergrenin mukaan järjestö omisti puolivirallisena propagandaelimenä toimivan Finlandia Uutistoimiston, ja vaikka elokuvien sensuuria organisoi Erillinen sensuurivirasto Helsingissä, käytännössä Finlandia Uutistoimisto vastasi useimmista kielloista. Se vastusti päämajan kehotuksesta pasifistisia ja mielialaa heikentäviä tendenssejä.


title: Propaganda-Aseveljet

text: Pekka Jalkasen mukaan järjestö oli epävirallinen yhdysside armeijan ja siviilien välillä ja sen tehtävänä oli vaikuttaa sekä rintamamiesten että siviilien mielialoihin viihteen keinoin ja hankkia varoja rintamamiesten vapaa-ajan toimintaan.


title: Propaganda-Aseveljet

text: Talvisodan jälkeen vuonna 1940 Propaganda-Aseveljet perusti yhdessä Valtion tiedoituslaitoksen kanssa Puolustusvoimain viihdytystoimiston, joka järjesti virkistysohjelmaa sotasairaaloissa ja joukkojen keskuudessa. Rintamille ja sotasairaaloihin suunnattu viihdytystoiminta käynnistyi 27. kesäkuuta 1941 Propaganda-Aseveljien johtohenkilöiden aloitteesta.


title: Propaganda-Aseveljet

text: Asemiesiltainstituutio perustettiin vuonna 1941. Jatkosodan aikana järjestö järjesti Helsingin Messuhallissa yli sata asemiesiltaa, jotka radioitiin suorina lähetyksinä. Ensimmäinen asemiesilta järjestettiin Kappelissa vuonna 1941. Tämän jälkeen yleisin järjestämispaikka oli Messuhalli, mutta tilaisuuksia järjestettiin myös ympäri maata. Messuhalli oli jokaisessa asemiesillassa täynnä yleisöä. Esityksiä oli tuhansia, joista sata on radioitu. Asemiesillat olivat aikansa suosituimpia radio-ohjelmia. Messuhallista lähetetyn radio-ohjelman tyypillinen kesto oli puolitoista tuntia. Tunnukseksi iltamille muodostui, että fanfaarit puhallettiin itsensä Marskin lahjoittamilla hopeatorvilla. Aloituskappaleena oli aina Artturi Ropen säveltämä fanfaarimarssi "Sotamarsalkan hopeatorvet".


title: Propaganda-Aseveljet

text: Ajan merkittävimmät taiteilijat esiintyivät Propaganda-Aseveljien ja viihdytysjoukkojen tilaisuuksissa, ja niissä nähtiin niin orkestereita, voimistelijoita, taikureita, lausujia, humoristeja, laulajia kuin näyttelijöitäkin. Tunnettuja asemiesiltojen vakiohahmoja olivat Aku Korhosen esittämä Lapatossu ja Einari Ketolan esittämä Korpraali Möttönen. Suosituimpiin esiintyjiin kuului Henry Theel. Theelin uran huippuja oli Messuhallissa vuonna 1941 järjestetty asemiesilta, jossa hänet taputettiin valtaisien suosionosoitusten saattelemana lavalle kerta toisensa jälkeen. Ulkomaisista tähdistä konserttikiertueilla vierailivat Ilse Werner ja Lizzi Waldmüller. Sotilaskuorojen harjoittajana ja rintamakiertueilla esiintyvänä viihdetaiteilijana kunnostautui Aapo Similä.


title: Propaganda-Aseveljet

text: Monipuoliseen ohjelmaan kuuluivat myös kenraalien puheet, Mannerheim-ristin ritarien haastattelut, asemieskuorojen ja korsuyhtyeiden esitykset sekä haitaripartiot. Ajatuksena oli, että tilaisuuksissa olisi "kaikkea kaikille".


title: Propaganda-Aseveljet

text: Marsalkka Mannerheimin täyttäessä 75 vuotta järjestettiin Messuhallissa asemiesiltojen juhlaesitys, jonka juonsi vakiojuontaja Palmrothin sijaan poikkeuksellisesti Veikko Itkonen Palmrothin ollessa estynyt. Ohjelma radioitiin koko Saksan kulttuuripiirin vaikutukseen kuuluneeseen Eurooppaan aina Unkaria ja Italiaa myöten.


title: Propaganda-Aseveljet

text: 15. lokakuuta 1942 Valtion tiedoituslaitoksen kuvatoimiston tehtävät siirtyivät Propaganda-Aseveljien perustamalle Finlandia-Kuvalle, ja helmikuusta 1943 alkaen Finlandia-Kuva ryhtyi valmistamaan uutta Finlandia-Katsaus–sarjaa.


title: Propaganda-Aseveljet

text: Propaganda-Aseveljet julkaisi muun muassa propagandalevyjä, nuotteja ja virkistysohjelmistoa, ja se myönsi vuosittain palkinnon parhaasta propagandateoksesta. Se julkaisi myös omaa "Hopeatorvet"-lehteään. Pallen nopeasti tekemät sotakupletit jäivät ohimeneväksi ilmiöksi, ja niitä syntyi lähinnä välirauhan ja jatkosodan hyökkäysvaiheen aikana. Kulttuurihistoriallisesti arvokkaiden levyjen uustuotantoon keskittynyt Artie Music julkaisi sota-ajan tunnetuimmista propagandalauluista vuonna 2002 kokoelma-albumin "Molotovin koktaili - Sota-ajan propagandaa levyillä 1940-1942".


title: Propaganda-Aseveljet

text: Muun toimintansa ohella Propaganda-Aseveljet järjesti myös Tipaton tammikuu -kampanjan, ja sen seurauksena joulukuussa 1942 eduskunnan puhemies Väinö Hakkila julisti vapaaehtoisen kampanjan raittiin tammikuun viettämiseksi.


title: Propaganda-Aseveljet

text: Suomi-Filmi valmisti asemiesiltamista myös oman filmin "Välähdyksiä Propaganda-aseveljien toivekonsertista" vuonna 1941.


title: Propaganda-Aseveljet

text: Sotien jälkeen Propaganda-Aseveljien julkaisema "Aseveikko"-laulukirja joutui kiellettyjen kirjojen listalle, ja sitä poistettiin kirjastoista. Asemiesiltojen perinteitä ovat sotien jälkeen pitäneet yllä sotaveteraanit ja lotat.


title: Allan Sandström

text: Allan Emil Sandström () oli suomalainen jääkärivänrikki ja kansakoulunopettaja. Hän oli Saksassa sotilaskoulutuksensa saanut jääkäri, joka toiminnastaan tuomittiin Norjassa vankeuteen. Vanhempana hän antautui opettajan uralle. Sandström kirjoitti myös runoja ja julkaisi muutamia Kokkolan paikallishistoriaa käsitteleviä teoksia.


title: Allan Sandström

text: Sandströmin vanhemmat olivat faktori Emil August Sandström ja Nanny Mathilda Hinell. Hänet vihittiin avioliittoon vuonna vasta 1922 Heidi Axelqvistin kanssa.


title: Allan Sandström

text: Sandström kävi seitsemän luokkaa Kokkolan ruotsalaisesta yhteiskoulua ja suoritti sähköttäjätutkinnon vuonna 1914. Hän kirjoitti ylioppilaaksi Kokkolan ruotsalaisesta yhteiskoulussa vuonna 1927. Hän toimi hospitanttina Uudenkaarlepyyn seminaarissa vuosina 1928 - 1929.


title: Allan Sandström

text: Sandström työskenteli sähköttäjänä Helsingissä ennen liittymistään vapaaehtoisena Saksassa sotilaskoulutusta antavaan Jääkäripataljoona 27:n 1. komppaniaan 15. marraskuuta 1915, josta hänet siirrettiin pataljoonan täydennysjoukkoon 6. huhtikuuta 1916. Hän kävi neljäviikkoisen räjäytyskurssin Berliinissä ja Kielissä, joiden jälkeen hänet komennettiin erikoistehtäviin Ruotsiin, Suomeen ja Norjaan. Näillä retkillään hänet pidätettiin 6. heinäkuuta 1917 Kirkkoniemessä Norjassa niin kutsutun Rautenfelsin jutun yhteydessä ja tuomittiin Oslossa vankeuteen. Vankeudesta hän vapautui maaliskuussa vuonna 1920.


title: Allan Sandström

text: Vankeudesta vapauduttuaan hän työskenteli Ab August Kyntzell oy:n laivanvarustajakonttorin hoitajana Ykspihlajassa vuosina 1920 – 1921 ja myöhemmin saman yrityksen rahtausosaston päällikkönä Kokkolassa. Vuodesta 1922 alkaen hän työskenteli puutavara-agentuuriliike August Kyntzellin prokuristina aina vuoteen 1928 saakka. Siviilitöidensä ohella hän oli innokas suojeluskuntalainen ja toimikin vuodesta 1922 alkaen suojeluskuntalaisena ja vuodesta 1923 alkaen paikallispäällikkönä Kokkolan ruotsalaisessa suojeluskunnassa vuoteen 1924 saakka sekä rahaston hoitajana 1. helmikuuta 1925 - 1. helmikuuta 1926 välisen ajan.


title: Allan Sandström

text: Prokuristin työstä hän siirtyi 1. elokuuta 1929 alkaen opettajaksi Alavetelin Norrbyn ruotsalaiseen kansakouluun ja toimi sen ohella muutaman vuoden apukouluttajana Alavetelin suojeluskunnassa. Alavetelistä hän muutti 1. elokuuta 1935 Kokkolaan, missä hän siirtyi opettajaksi Kokkolan ruotsalaiseen kansakouluun ja toimi 1. syyskuuta 1936 alkaen samalla saksankielen tuntiopettajana Kokkolan ruotsalaisen yhteiskoulun alaluokilla.


title: Allan Sandström

text: Sandström osallistui talvisotaan aluksi toimistoupseerina Vaasan suojeluskuntapiirin esikunnassa ja myöhemmin valistusupseerina Vaasan Vartiopataljoonassa. Välirauhan aikana hän jatkoi edellisessä toimessaan, kunnes jatkosodan puhjettua hänet siirrettiin valistusohjaajaksi Vaasan suojeluskuntapiirin esikuntaan, missä hän työskenteli vuoteen 1942 saakka, jolloin hänet kotiutettiin ja hän siirtyi takaisin entiseen siviilivirkaansa. Kokkolaan. Hänet haudattiin Kokkolaan.


title: Vesa Ruuska

text: Vesa Edvard Ruuska on viihdetaiteilija, joka on tullut tunnetuksi imitaattorina, koomikkona sekä Miina ja Manu -kirjoihin perustuvien lastennäytelmien kirjoittajana ja ohjaajana.


title: Vesa Ruuska

text: Vuonna 1986 Vesa Ruuska voitti imitaattoreiden ensimmäisen SM-kisan, minkä jälkeen hän aloitti vakituisen esiintymisen. Vuonna 1991 Vesa Ruuska perusti Tapani Purasen kanssa Suomen ensimmäisen stand up -yhtiön, joka sai nimekseen Tampereen Stand Up Tuotanto Oy. Vuonna 1993 Ruuska tuli tunnetuksi valtakunnan mediassa "Jämsän Huumorpeälikön" tittelillä.


title: Vesa Ruuska

text: Samana vuonna ilmestyi myös "Vitsiveikkojen vuosikirja", jota myytiin 10 000 kpl. Vuonna 2002 Ruuska ideoi itselleen ja pianisti Martti Rekuselle keikkashow'n "Halosta päähän", joka sai valtavan suosion. Vuoden 2008 alkuun mennessä show'n oli nähnyt arviolta yli 100 000 katsojaa. Poptori Oy teki show'sta myös samannimisen CD-levyn, jonka myynti rikkoi kultalevyyn vaadittavan rajan vuonna 2004. Show'sta tehtiin myös puolentoista tunnin mittainen teatteriversio.


title: Vesa Ruuska

text: Vuosina 2011–2014 Ruuska oli Suomen Stand Up Keskuksen valtakunnallisella Naurupilleri-kiertueella. Erittäin suosittuja ovat myös Ruuskan ideoimat yllätysohjelmat Poliisiratsia ja Stand Up Kokit, joita hän tekee pitkäaikaisen yhteistyökumppaninsa Tapani Purasen kanssa.


title: St. Vincent -luokka (taistelulaiva)

text: St. Vincent -luokan taistelulaivat olivat Ison-Britannian Kuninkaallisen laivaston niin kutsuttuja Dreadnoughteja. Luokkaan kuului kolme alusta ("HMS St. Vincent", "HMS Collingwood" ja "HMS Vanguard"), jotka laskettiin vesille 1908 ja otettiin käyttöön toukokuusta 1909 huhtikuuhun 1910. Alusten miehistöksi tarvittiin 758 miestä.


title: St. Vincent -luokka (taistelulaiva)

text: Luokka oli viimeinen, jossa tornit asetettiin symmetrisesti kannelle etutorni, jonka takana kaksi vierekkäin komentosillan kahtapuolta ja takana kaksi peräkkäin. Tällä tavalla aseteltuna täyslaidalliseen kykeni osallistumaan kymmenestä tykistä vain kahdeksan.


title: St. Vincent -luokka (taistelulaiva)

text: Aluksia on erittäin vaikea erottaa edeltäneestä Bellerophon-luokasta, koska luokan tärkein uusi innovaatio oli pidemmät 50 kaliiperin tykit aikaisempien 45 kaliiperin tykkien sijaan. Palveluskäytössä todettiin 50 kaliiperin tykkien ongelmat. Saavutettiin ainoastaan hieman suurempi läpäisy, mutta samalla tykkien kuluminen lisääntyi.


title: St. Vincent -luokka (taistelulaiva)

text: St. Vincent -luokan aluksissa oli kymmenen BL 12" (304,8 mm) /50 cal Mk XI tykkiä sijoitettuna viiteen kahden tykin torniin. Apuaseiden määrä lisättiin kuudestatoista kahteenkymmeneen BL 4" (101,6 mm)/50 cal Mk VII tykkiin, 4 kolmipaunaista tykkiä kunnialaukausten ampumiseen sekä kolme 18 tuuman torpedoputkea.


title: St. Vincent -luokka (taistelulaiva)

text: Aseiden kaliiperin lisääminen aiheutti rungon pituuden lisäämisen 10 jalkaa takakannen X- ja Y-tornien välillä, jotta tornien kääntyminen olisi mahdollista. Pituuden lisääminen tarkoitti leveyden lisäämistä 18 tuumaa, jotta pituus/leveys suhde olisi saatua pidettyä oikeana. Koon lisäyksen seurauksena aluksen uppouma kasvoi 650 tonnia aikaisempaan luokkaan verrattuna.


title: St. Vincent -luokka (taistelulaiva)

text: Aluksista poistettiin 1914 kaksi 4 tuuman tykkiä, jotka oli sijoitettu etummaisen tykkitornin päälle. Samoin poistettiin torpedoverkot kaikkien luokkaan kuuluvien alusten kyljiltä 1916. Perässä ollut torpedoputki poistettiin ja yksi 4 tuuman ilmatorjuntatykeistä korvattiin kahdella 3 tuumaisella 1915-1916.


title: St. Vincent -luokka (taistelulaiva)

text: Panssaroinnin jakautuminen muuttui hieman. Paksuimman panssarin kattavuutta kyljissä lisättiin, vaikkei riittämätöntä paksuutta lisättykään. Pääkannen panssaroinnin paksuutta lisättiin hieman, mutta välikannen taas vastaavasti vähennettiin.


title: St. Vincent -luokka (taistelulaiva)

text:
Rungon panssarin paksuus oli 7–10 tuumaan (180–250 mm) ja kannen paksuus 0,75–3 tuumaan (20–75 mm). Apuaseiden taisteluasemien suojana oli 5–9 tuuman (130–230 mm)panssarointi ja pääaseiden torneissa 11 tuuman (280 mm) panssari. Tulenjohto tornin panssari oli 8–11 tuumaa (200–280 mm).
Luokan alukset varustettiin tehokkaammilla nelivaihteisilla Parsons turbiineilla, joissa oli 18 Babrock & Wilcox kattilaa. Koneet antoivat laivan käyttövoimaksi 24500 hevosvoimaa, jolla saavutettiin neljännessolmun suurempi nopeus kuin aikaisemmin eli 21 solmun nopeus. Aluksen käyttösäde oli 6900 merimailia ajettaessa 10 solmun risteilynopeutta.


title: Bellerophon-luokka (taistelulaiva)

text: Bellerophon-luokan taistelulaivat olivat Ison-Britannian Kuninkaallisen laivaston niin kutsuttuja Dreadnoughteja. Luokkaan kuului kolme alusta ("HMS Bellerophon", "HMS Superb" ja "HMS Temeraire") joista ensimmäinen laskettiin vesille samana päivänä kuin "HMS Dreadnought" otettiin palveluskäyttöön. Luokan alukset otettiin palveluskäyttöön helmikuusta toukokuuhun 1909. Alusten miehistöksi tarvittiin 733 miestä.


title: Bellerophon-luokka (taistelulaiva)

text: Luokan alukset olivat lähes täydellisiä kopioita "HMS Dreadnoughtista". Ainoana erona toinen kolmijalkainen masto.


title: Bellerophon-luokka (taistelulaiva)

text: Alukset olivat hieman suurempia kuin "HMS Dreadnought", mikä mahdollisti paremman sisäosien suojaamisen.


title: Bellerophon-luokka (taistelulaiva)

text: Etummainen masto siirrettiin savutorven etupuolelle ja lisättiin toinen masto. Tällä kyettiin korjaamaan savun aiheuttamat haitat tulenjohtajien näkyvyydelle, mutta siinä epäonnistuttiin.


title: Bellerophon-luokka (taistelulaiva)

text: "HMS Dreadnoughtiin" sijoitetut 12 paunan tykit torpedoveneiden torjuntaan, poistettiin tehottomina ja apuaseiksi sijoitettiin 4 tuuman tykit.


title: Bellerophon-luokka (taistelulaiva)

text: Bellerophon-luokan aluksissa oli kymmenen BL 12 tuuman (304,8 mm) /45 cal Mk XI tykkiä sijoitettuna viiteen kahden tykin torniin. Apuaseina kuusitoista BL 4" (101,6 mm)/45 cal Mk VII tykkiin, 4 kolmipaunaista tykkiä sekä kolme 18 tuuman torpedoputkea.


title: Bellerophon-luokka (taistelulaiva)

text:
Rungon panssarin paksuus oli 5-10 tuumaan (130-250 mm) ja kannen paksuus 0,5-4 tuumaan (15-100 mm). Apuaseiden taisteluasemien suojana oli 5-9 tuuman (130-230 mm)panssarointi ja pääaseiden torneissa 11 tuuman (280 mm) panssari. Tulenjohto tornin panssari oli 8-11 tuumaa (200-280 mm).
Luokan alukset varustettiin nelivaihteisilla Parsons-turbiineilla, joissa oli 18 Babrock & Wilcox -kattilaa. Koneet antoivat laivan käyttövoimaksi 23000 hevosvoimaa ja 21 solmun nopeuden. Aluksen toimintasäde oli 5720 meripeninkulmaa ajettaessa 10 solmun risteilynopeutta.


title: George Lefferts

text: George Lefferts on yhdysvaltalainen käsikirjoittaja, tuottaja ja ohjaaja, joka on palkittu kolmesti Emmy-palkinnolla. Hän on The New York Observer -sanomalehden entinen kolumnisti. 1950-luvulla hän kirjoitti alkuperäiskäsikirjoituksia ja dramatisointeja radiokuunnelmiin, kuten "Dimension X" ja "X Minus One". Vuonna 1975 hän tuotti televisiosarjan "Ryan's Hope". Käsikirjoituksen hän on tehnyt muun muassa opetusohjelmasarjaan "Family Album, U.S.A.".


title: Federico Johow

text: Federico Johow (5. helmikuuta 1859 – 30. huhtikuuta 1933) oli saksalaissyntyinen kasvitieteilijä. Hän aloitti uransa jo Saksassa, mutta muutti 1880-luvun lopulla Chileen ja toimi siellä Pedagogisen instituutin ensimmäisenä johtajana. Hän teki tutkimuksia muun muassa Juan Fernándezin saarilla. Hän kuoli 74-vuotiaana Valparaísossa.


title: King George V -luokka (1911)

text: King George V -luokka oli Britannian kuninkaallisen laivaston taistelulaivaluokka, johon kuului neljä dreadnoughtia. Luokka seurasi Orion-luokkaa, jota se hieman suurempana muistuttaa.


title: King George V -luokka (1911)

text: King George V -luokan pääaseina oli kymmenen 13,5 tuuman Mk V tykkiä samoin kuin edeltävässä Orion-luokassa, mutta ampumatarvikkeet oli uusittu. Kranaatin paino oli kasvanut 1 400 paunaan 1 250 paunasta.


title: King George V -luokka (1911)

text: Apuaseina oli 16 BL 4 tuuman Mk VII -tykkiä, joiden sijoittelu oli uusittu, jotta tulta voitaisiin keskittää etusektoriin. Muina aseina olivat neljä kolminaulaista ja kolme 21 tuuman torpedoputkea.


title: King George V -luokka (1911)

text: Panssaroinnin jakaumaa oli muutettu. Vedenalaista suojaa oli lisätty, vaikka suoja ei ollutkaan riittävä. Kylkien panssarointi oli 8–12 tuumaa ja kannen 1–4 tuumaa. Tykkitornien suoja oli 11 tuumaa ja apuaseiden suojana 3–10 tuumaa.


title: King George V -luokka (1911)

text: Masto oli siirretty myös savupiipun etupuolelle. Aluksen kansirakenteita muokattiin ensimmäisen maailmansodan kuluessa, esimerkiksi lisättiin lentoonlähtörampit lentokoneille.


title: King George V -luokka (1911)

text: Aluksen voimanlähteenä neljä turbiinia, joissa 18 kattilaa. Koneiden turvin päästiin 21 solmun nopeuteen.


title: Chongqingin pommitukset

text: Chongqingin pommitukset olivat yli viisi vuotta kestänyt Japanin terroripommitusoperaatio kiinalaista Chongqingin kaupunkia vastaan. Pommitukset alkoivat 18. helmikuuta 1938 ja kestivät 23. elokuuta 1943 saakka. Ne olivat osa vuosina 1937–1945 käytyä Kiinan ja Japanin välistä sotaa.


title: Chongqingin pommitukset

text: Chongqing toimi Kiinan tasavallan väliaikaisena pääkaupunkina Kiinan ja Japanin välisen sodan aikana. Japani aloitti kaupungin pommittamisen helmikuussa 1938. Vaikka Chongqingia pommitettiin, kaupunkiin muutti sodan aikana jatkuvasti uusia asukkaita, kuten esimerkiksi Japanin valtaamilta alueilta paenneita. Vaikka kaupunkiin rakennettiin jatkuvasti uusia pommisuojia, niistä ei ollut turvaamaan kaikkia asukkaita. Lisäksi joistakin julkisista suojista muodostui kuolemanloukkuja pommitusten aikana, sillä ne olivat riittämättömästi varusteltuja niihin ahtautuneita suuria ihmisjoukkoja ja pitkiä pommituksia silmällä pitäen. Pommituksissa kuoli tai vammautui arvioista riippuen noin 30 000–60 000 ihmistä. Pommituksen vaikutusta kaupungin eri sosiaalisiin ryhmiin ja väestönosiin on tutkittu sodan jälkeen.


title: Chongqingin pommitukset

text: Japanin armeijan eteneminen Hubein maakunnassa pysähtyi Wuhanin taistelun jälkeen. Japanilaiset saivat vallattua Wuhanin lokakuussa 1937, mutta vuoristoinen ja vaikeakulkuinen alue teki etenemisen syvemmälle Kiinaan vaikeaksi. Wuhanin lentoasemasta tuli tukikohta, josta käsin Japanin ilmavoimat saattoi pommittaa Chongqingia pitkän kantaman keskiraskaiden pommikoneiden avulla.


title: Chongqingin pommitukset

text: Marraskuussa 1937 japanilaiset joukot olivat edenneet Kiinan tasavallan pääkaupungin Nanjingin lähelle ja lähes vallanneet toisen tärkeän kaupungin, Shanghain. Kiinan tasavallan johtaja Tšiang Kai-šek oli toivonut länsiliittoutuneiden osallistuvan puolustukseen sodan alusta lähtien, mutta Shanghain menettäminen nosti esiin kysymyksen pääkaupungin kohtalosta. Niinpä hallitus teki Chongqingista väliaikaisen pääkaupunkinsa sodan ajaksi. Koska kaupungista tuli poliittinen, taloudellinen, sotilaallinen ja kulttuurillinen keskus, se näyttäytyi japanilaisille tärkeänä sotilastoimien kohteena. Kaupungissa oli tuolloin noin 500 000 asukasta, mutta sekä sodan että uuden roolinsa vuoksi sinne muutti paljon uusia asukkaita lyhyessä ajassa. Vuonna 1942 kaupungissa asui jo 760 000–1 000 000 henkeä.


title: Chongqingin pommitukset

text: Chongqing oli kehittyvä kaupunki, mutta se ei ollut valmistautunut uuteen rooliinsa pääkaupunkina. Pommituksen alkamisen aikaan Chongqingin ydinkeskusta oli ajankohtaan nähden nykyaikainen, mutta suurin osa väestöstä asui keskustan lähialueilla ahtautuneina vierekkäin rakennettuihin bambu- ja puutaloihin ja majoihin. Monet ottivat asuntoihinsa pakolaisia alivuokralaisiksi, mutta suuren muuttoliikkeen vuoksi kaupungin alueelle nousi lisäksi nopeasti rakennettuja taloja ja majoja. Suurten asutuskeskusten puiset asumukset olivat otollinen kohde erityisesti palopommeille. Pakolaisten ohella kaupunkiin siirtyi lukuisia tehtaita, kouluja, yliopistoja ja virastoja japanilaisten valtaamilta alueilta.


title: Chongqingin pommitukset

text: Varsinaista aktiivista ilmapuolustusta, kuten ilmatorjuntatykistöä tai torjuntahävittäjiä ei kaupungissa juuri ollut. Kiinan tasavalta oli menettänyt suurimman osan ilmatorjuntaan liittyvästä kalustostaan sodan alun taistelujen ja valtausten yhteydessä ja Japanilla oli käytännössä ilmaherruus koko Kiinan alueella. Passiivinen ilmasuojelu toimi osittain paremmin. Kiinalaiset perustivat kolmivaiheisen tarkkailu- ja varoitusjärjestelmän, jonka ansiosta Chongqingin ja muiden japanilaisten pommittamien kaupunkien asukkaille jäi yleensä aikaa hakeutua suojaan. Ensimmäisessä vaiheessa japanilaisten lentokenttien lähellä olleet tarkkailijat lähettivät tietoa koneiden noustessa ilmaan. Toisessa vaiheessa eri puolilla Kiinaa olleet tarkkailuasemat tekivät havaintoja pommituslaivueiden reitistä. Kolmas vaihe koostui kaupunkien sisäisistä varoitus- ja hälytysjärjestelmistä. Chongqingissa asukkaita varoitettiin näkyville paikoille rakennetuilla signaalitorneilla, joihin nostetut merkit välittivät asukkaille tietoa pommikonelaivueen lähestymisestä. Ensimmäinen merkki kertoi koneiden nousemisesta ilmaan, toinen niiden lähestymisestä ja kolmas oli jo ilmahälytys, johon yhdistyivät väestöhälyttimistä soitetut äänimerkit.


title: Chongqingin pommitukset

text: Vuonna 1937 Chongqingin pommisuojissa oli tilaa 7 200 asukkaalle, eli 1,2 prosentille koko kaupungin väestöstä. Niitä rakennettiin lisää, mutta ei riittävästi. Vuonna 1938 pommisuojat riittivät yhä vain 5,4 prosentille asukkaista. Tilanne oli parhaimmillaan 1940, jolloin pommisuojat pystyivät majoittamaan 65,1 prosenttia väkiluvusta, mutta kaupunkiin muuttaneiden pakolaisten kasvavan määrän vuoksi pommisuojien kattavuusaste kääntyi laskuun. Pommitusten päättyessä 1943 suojia riitti 48,2 prosentille väkiluvusta.


title: Chongqingin pommitukset

text: Keväällä 1941 toistaiseksi neutraalissa Yhdysvalloissa muodostettiin vapaaehtoisista koottu yksikkö AVG ("American Volunteer Group"), jonka tarkoituksena oli auttaa Kiinaa ilmasodassa Japania vastaan. AVG oli lähinnä Tšiang Kai-šekin yhdysvaltalaisen sotilasneuvonantajan Claire Chennaultin luoma organisaatio. Joulukuussa 1941 Japani pommitti Yhdysvaltojen laivastotukikohtaa Pearl Harboria Havaijilla, minkä seurauksena Yhdysvallat liittyi mukaan toiseen maailmansotaan. Vielä saman kuukauden aikana AVG:n kuulunut ilmataisteluyksikkö Flying Tigers (suom. "Lentävät tiikerit") sai jo ensimmäiset ilmavoittonsa japanilaisista puolustaessaan Kunmingia. Flying Tigers sai toimintansa aikana 299 ilmavoittoa ja sen toiminta Kiinan alueella teki japanilaisten pommituslennoista huomattavasti aikaisempaa turvattomampia. Vapaaehtoisosastolla oli myös merkittävä psykologinen vaikutus kiinalaisten taistelutahtoon.


title: Chongqingin pommitukset

text: Pommituksen toteutti Japanin ilmavoimien yhdistetty lennosto, jota johti kenraalimajuri Takajiro Onishi, joka oli myöhemmin mukana kehittämässä kamikaze-itsemurhalentäjistä strategista asetta. Operatiivisesta suunnittelusta vastasi laivaston lennoston esikuntapäällikkö kenraaliluutnantti Narumi Inoue, joka kannusti upseereitaan ja sotilaitaan vertaamalla Chongqingin pommitusta Japaninmeren taisteluihin Venäjän–Japanin sodan aikana. Japanin ilmavoimat käyttivät pommituksessa lähinnä keskiraskasta Tyyppi 96 Mitsubishi G3M -pommittajaa. Konetyyppiin ei mahtunut suurta pommilastia, mutta sillä oli 4 400 kilometrin toimintasäde, joka kattoi hyvin Wuhanin ja Chongqingin välisen matkan. Pommituslennot Chongqingiin eivät juuri tarjonneet haasteita Japanin ilmavoimien lentäjille. Wuhan ja Chongqing ovat molemmat Jangtsen varrella, joten lentäjät saattoivat suunnistaa kohteeseensa vain seuraamalla jokea, eikä vastarintaa ilmatorjunnan muodossa juuri esiintynyt.


title: Chongqingin pommitukset

text: Chongqing oli sotilashallinnollinen keskus, mutta se oli kaukana rintamasta, eikä se ollut tukikohta eikä siellä ollut suuria sotilasosastoja. Japanilaiset eivät pommittaneet sitä taktisena kohteena, kuten esimerkiksi linnaketta ennen maajoukkojen valtausyritystä voidaan pommittaa, vaan strategisena ja terroriluonteisena kohteena. Pommitusten tarkoitus oli toisaalta haitata Kiinan hallintoa ja toisaalta laskea sen taistelutahtoa pommittamalla siviilejä. Palopommien käyttö siviilikohteita vastaan oli tavallista ja japanilaisten kohteet olivat usein asutuskeskuksia, liikekeskuksia, kouluja, sairaaloita ja muita ei-sotilaallisia kohteita.


title: Chongqingin pommitukset

text: Yksi pommituksesta kirjoitetuista raporteista kuvasi iskua seuraavasti: ”28. kesäkuuta iltapäivällä yhteensä 120 japanilaista pommikonetta hyökkäsi Chongqingiin ja pudotti 1 000 palopommia. Kuivan sään ja korkean lämpötilan vuoksi pommien aikaansaamat tulipalot levisivät nopeasti yli kaupungin. Yritykset taistella tulta vastaan olivat turhia, sillä valtoimenaan raivoava tuli valtasi keskustan nielaisten sen kokonaan haltuunsa. Monet Jangtsen ja Jialingin džonkeista paloivat ja upposivat, ja lukemattomien ruumiiden nähtiin valuvan alavirtaan.”


title: Chongqingin pommitukset

text: Japanilaiset koneet tekivät 268 ilmaiskun aikana noin 9 000 pommituslentoa Chongqingiin. Kaupunkiin pudotettiin 20 000 pommia, yhteensä yli 3 000 tonnia räjähteitä, joista suurin osa oli palopommeja.


title: Chongqingin pommitukset

text: Pommitukset surmasivat ja vammauttivat lähes 30 000 ihmistä. Niissä tuhoutui yli 20 000 rakennusta ja mittaamaton määrä muuta omaisuutta. Joidenkin kiinalaisten tutkimusten mukaan kuolonuhreja oli 23 600 ja vammautuneita 37 700.


title: Chongqingin pommitukset

text: Chongqingia pommitettiin Kiinan kaupungeista selvästi eniten, mutta japanilaiset pommittivat lähes jokaista kaupunkia jossain vaiheessa sodan aikana. Yleensä näiden pommitusten joko pääasiallisena tai osittaisena tavoitteena oli levittää kauhua siviiliväestön keskuuteen kiinalaisten taistelutahdon murtamiseksi. Tässä tavoitteessa niiden onnistuminen oli kyseenalainen. Chongqingissa ensimmäiset pommitukset aiheuttivat kyllä kauhua kaupungin asukkaissa. Hälytysten soidessa ihmiset ryntäsivät pommisuojiin ja muodostivat mennessään ruuhkia, joissa hitaimmat saattoivat talloutua jalkoihin. Pommisuojissa räjähdykset saattoivat alkuun aiheuttaa paniikkia ja joukkoliikehdintää, joka oli erityisen vaarallinen pienille lapsille. Pommitusten jatkuessa chongqingilaiset kuitenkin tottuivat niihin ja järjestäytyivät. Suojiin ruvettiin menemään suhteellisen hyvässä järjestyksessä ja myös hitaampia autettiin. Selviytyminen pommitusten koettelemassa kaupungissa näytti vain vahvistaneen sen asukkaiden taistelutahtoa.


title: Chongqingin pommitukset

text: Chongqingin pommituksen vaikutusta kaupungin eri sosiaalisiin ryhmiin ja väestönosiin on tutkittu sodan jälkeen. Pommituksista kärsivät eniten kaupungin vähävarainen työläisväestö ja erityisesti siihen kuuluvat naiset. Jotkin teollisuusyritykset varasivat työntekijöilleen omat suhteellisen laadukkaat pommisuojansa, mutta yleensä työväestö ja etenkin köyhälistö joutuivat turvaamaan suuriin ja heikosti varusteltuihin julkisiin pommisuojiin. Tunteja kestävien pommitusten aikana näissä saattoi olla hyvin kuuma ja huono ilmanvaihto, joka muodosti oman riskinsä esimerkiksi vanhuksille ja raskaana oleville naisille. Yleensä lapsistaan huolehtivat perheenäidit ja raskaana olevat naiset ehtivät suojiin viimeisinä.


title: Chongqingin pommitukset

text:
Tapahtuma-aikaan 19-vuotias chongqingilaisnainen Wang Shufen kuvaili sodan jälkeen yhtä pommisuojassa sattunutta joukkokuolemaa:
Alemman tason virkamiehet ja palkansaajat puolestaan saattoivat suojautua toimistorakennustensa alle rakennettuihin pieniin ja suhteellisen hyvin varusteltuihin kellareihin ja suojiin. Vähiten pommituksista kärsivät vauraimmat asukkaat, kuten korkeassa asemassa olevat virkamiehet ja yksityisen sektorin johtajat, jotka suosivat asuinpaikkoinaan keskustasta etäämpänä olevia huvilalähiöitä. Osa heistä rakensi itselleen yksityisiä pommisuojia, joihin ei päästetty muita.


title: Chongqingin pommitukset

text: Pommitukset vaaransivat myös tiettyihin ammattiryhmiin kuuluvia. Kaupungissa esiintyi jonkin verran varkautta ja murtovarkauksia pommitusten aikana. Tämän vuoksi esimerkiksi keskustan alueella työskennelleet poliisit ja sotilaspoliisit eivät saaneet mennä suojiin, vaan määräysten mukaan heidän tuli valvoa ja ohjata kaupunkilaisia myös niiden aikana. Toinen ryhmä oli riksakuskit, jotka eivät uskaltaneet jättää riksaansa vartioimatta edes pommitusten ajaksi. Chongqingin riksatyöläisten liitto teki syyskuussa 1939 jäsenkunnastaan tutkimuksen, joka paljasti, että 6000 jäsenestä pommituksissa oli kuollut 300 ja haavoittunut jopa 800.


title: Chongqingin pommitukset

text: Vaikka kaupunki oli tuhoisten pommitusten kohteena, sen väkiluku nousi sodan aikana. Väkilukua kasvatti erityisesti pakolaisväestö, joka muutti pääkaupunkiin japanilaisten valtaamilta alueilta tai rintaman läheisyydestä. Sodan jälkeen vuonna 1946 kaupungissa asui 1 240 000 ihmistä.


title: Chongqingin pommitukset

text: Vaikka Chongqingin pommitusta voisi pitää sotarikoksena Geneven ja Haagin kansainvälisten sopimusten nojalla, niin pommituksia ei ole käsitelty sotarikosoikeudenkäynneissä, eikä niistä vastuussa olleita upseereita koskaan tuomittu sotarikollisina Chongqingin pommitusten vuoksi. Tähän osaltaan on vaikuttanut sodanjälkeisen Japanin hallinnon omaksuma linja, ettei se yksinkertaisesti myönnä Japanin sotavoimien toimineen väärin sodan aikana. Merkittävin syy sille, ettei terroripommituksia ja usein niiden kaltaisia strategisia pommituksia tuomittu sotarikosoikeusistuimissa on jääviys, sillä myös monet toisen maailmansodan voittajavaltioiden ilmavoimista pommittivat vastustajiensa kaupunkeja.


title: Chongqingin pommitukset

text: Vuonna 2006 188 Chongqingin sodanaikaista asukasta nosti syytteen Japanin hallitusta vastaan sodanajan pommituksista. Kantajat, jotka olivat iältään 70–80-vuotiaita, vaativat taloudellista hyvitystä ja virallista anteeksipyyntöä. Kanteen julkistamalla he halusivat tuoda nykyajan japanilaisille tietoa siitä, miten Japanin sotavoimat toimivat toisen maailmansodan aikana. Pitkän oikeusprosessin ja noin kolmenkymmenen istunnon jälkeen Tokion piirioikeus kuitenkin tuomitsi kantajia vastaan helmikuussa 2015. Oikeusistuimen perustelun mukaan pommitusten aikana voimassa olleet kansainväliset sopimukset tai lait eivät myönnä yksittäisille kansalaisille oikeutta vaatia korvauksia suoraan hallituksilta. Vaikka päätös oli kielteinen, kantajat kertoivat etteivät he luovu hyvityksen ja anteeksipyynnön etsimisestä niin kauan kuin he ovat elossa.


title: Chongqingin pommitukset

text: Chongqingilaisten kanne sai tukea myös joiltakin yksityisiltä japanilaisilta. Muun muassa historioitsija Yuki Tanaka ja sotilasasioiden kommentaattori Tetsuo Maeda ovat esittäneet, että Japanin tulisi tunnustaa Chongqingin pommitus sotarikoksena. Heidän mukaansa tämä voisi johtaa strategisten pommitusten laajempaan tuomitsemiseen, mikä puolestaan voisi johtaa sotien siviiliuhrien kärsimyksen vähenemiseen käynnissä olevissa ja tulevissa sodissa.


title: Chongqingin pommitukset

text: Chongqingissa sijaitsevassa Kolmen rotkon museossa on Chongqingin pommituksille omistettu näyttely. Se sisältää muun muassa sodanaikaisen pommisuojan rekonstruktion, jonka seinillä on suojautuneita ihmisiä esittäviä veistoshahmoja. Lisäksi kaupungissa on herännyt hanke erillisen museon rakentamisesta. Vuonna 2014 poliittinen neuvonantaja Li Guo sanoi, että erillinen museo tulisi perustaa niin pian kuin mahdollista. Hänen mukaansa Chongqingin pommitus on verrattavissa Lontoon pommitusten ja Nanjingin verilöylyn kaltaisiin historiallisiin julmuuksiin, mutta siitä huolimatta se on nuoremmille sukupolville lähes tuntematon.


title: P-arvo

text:
"p"-arvo on tilastollisessa hypoteesin testauksessa todennäköisyys, jolla vähintäänkin yhtä merkittävä ero tuloksessa saadaan aikaan käyttämällä nollahypoteesia. Yleisesti "p"-arvoa käytetään kokeellisten tutkimusten tulosten satunnaisvirheen tunnuslukuna.
"p"-arvo formula_1 on testistatistiikka, joka toteuttaa epäyhtälöt formula_2 kaikilla formula_3. Pienet formula_1:n arvot antavat varmuutta sille, että formula_5 on voimassa. Sanotaan, että formula_6-arvo on validi, jos kaikilla formula_7 ja kaikilla formula_8 on voimassa formula_9.


title: Glaukofyytit

text: Glaukofyytit ("Glaucophyta") on hyvin pieni ryhmä yksisoluisia vesissä eläviä leviä. Lajeja on kuvattu vain 13, ja niitä on tavattu lähinnä suolattomista vesistä. Taksonomian kannalta glaukofyytit muodostavat oman hyvin vanhan kehityslinjansa, jonka otaksutaan polveutuvan samasta muinaisesta aitotumaisten kantahaarasta kuin kasvien ja punalevien itsenäisten kehityslinjojen.


title: Glaukofyytit

text: Glaukofyytit ovat solurakenteensa puolesta hyvin mielenkiintoisia, sillä niissä on käytännössä havaittavissa viherhiukkasten kehittyminen endoymbionttisista syanobakteereista. Niiden soluissa on hyvin pitkälle surkastuneita endosymbionttisia syanobakteereja, joissa on säilynyt syanobakteereille ominainen peptidoglykaanista koostuva soluseinä sekä valon vangitsemiseen käytettävä fykobiliinipigmentti. Koska nämä syanobakteerit eivät ole vielä niin surkastuneita, että niitä voitaisiin kutsua viherhiukkasiksi, eivätkä toisaalta enää kuitenkaan itsenäiseen elämään kykeneviä bakteereja, niitä nimitetään "syanelleiksi".


title: Glaukofyytit

text: Glaukofyytit ovat eläviä fossiileita, joiden avulla on saatu paljon tietoa viherhiukkasten evoluutiosta. Kasvien ja viherlevien kehityslinja on ilmeisesti saanut alkunsa glaukofyyttien kaltaisista eliöistä. Molekyylisystemaattisten tutkimusten perusteella on kuitenkin päätelty, että kasvien ja viherlevien viherhiukkaset eivät suoraan polveudu glaukofyyttien syanelleista.


title: Sokrates-ohjelma

text: Sokrates-ohjelma oli Euroopan unionin koulutusohjelma, jonka tavoitteena oli tarjota mahdollisuuksia koko Euroopan laajuiseen yhteistyöhön koulutuksen alueella.


title: Sokrates-ohjelma

text: Alkuperäinen Sokrates-ohjelma oli käynnissä vuodesta 1994 aina 31. joulukuuta 1999 saakka. Sen korvasi 24. tammikuuta 2000 alkaen Sokrates II -ohjelma, joka oli käynnissä vuoteen 2006. Sokrates-ohjelman seuraaja on puolestaan Elinikäisen oppimisen ohjelma vuosille 2007-2013 (Lifelong Learning Programme 2007-2013).


title: Sokrates-ohjelma

text: Ohjelmaan osallistui 31 maata, Euroopan unioniin kuuluvien maiden lisäksi tuolloin kandidaatteina olleet Bulgaria ja Romania, sekä Islanti, Liechtenstein, Norja ja Turkki.


title: Sokrates-ohjelma

text: Ohjelma oli nimetty länsimaisen filosofian isänä pidetyn Sokrateen mukaan.


title: Sokrates-ohjelma

text: Sokrates-ohjelmassa oli kahdeksan alaohjelmaa, joista tärkeimmät olivat:Osa ohjelmista jatkaa osana Elinikäisen oppimisen ohjelmaa.


title: Garuda

text: Garuda (, ) on hindulaiseen ja buddhalaiseen mytologiaan kuuluva isokokoinen tarulintu, jonka syntymästä ja elämästä kerrotaan Mahabharatassa. Vishnu-jumala käyttää sitä kulkuneuvonaan. Taruolennon kotipaikka on Meru-vuoren juurella kasvavassa metsässä, Himaphanissa. Garudan pahin vastustaja on käärmehahmoinen Naga, ja taiteessa se kuvataan usein kamppailussa käärmeen kanssa.


title: Garuda

text: Garuda on myös Indonesian ja Thaimaan vaakunaeläin.


title: Äkäsjoen rautatieasema

text: Äkäsjoen rautatieasema () Äkäsjokisuun kylässä Kolarissa oli Suomen rataverkon pohjoisin liikennepaikka vuosina 1967–1973 sekä toiseksi pohjoisin vuoteen 2005 saakka. Liikennepaikka palveli Kalkkikankaan kalkkilouhoksen ja Äkäsjoen sementtitehtaan kuljetustarpeita.


title: Äkäsjoen rautatieasema

text: Liikennepaikka avattiin kaupalliselle liikenteelle 1. syyskuuta 1967. Liikenne päättyi 1985, mutta liikennepaikka suljettiin liikenteeltä vuonna 2004 yhdessä liikennettä vailla olevan Rautuvaaran sekä rataosuuksien Kolari–Niesa–Rautuvaara ja Niesa–Äkäsjoki kanssa, ja lakkautettiin 9.1.2005.


title: Sotavahinkoyhdistys

text: Sotavahinkoyhdistys oli Suomessa 1939–1951 toiminut yhdistys, jonka jäseninä olivat sotavahinkolain mukaisia rakennusten ja metsän palovakuutuksia myöntäneet vakuutuslaitokset. Irtaimiston palovakuutuksia myöntäneet vakuutuslaitokset muodostivat Irtaimiston sotavahinkoyhdistyksen, joka toimi 1940–1981. Vaikka yhdistyksiä oli kaksi, niitä johtivat samat henkilöt. Yhdistysten avulla vakuutuskorvaukset saatiin useamman maksajan kannettaviksi. Vuonna 1944 Sotavahinkoyhdistykselle siirrettiin lakkautettujen suojeluskuntien omaisuus ja varat. Jatkosodasta aiheutuneiden korvausten maksun jälkeen yhdistysten varat lahjoitettiin Sotavahinkosäätiölle, joka toimii edelleen.


title: Sotavahinkoyhdistys

text: Sotavahinkolain mukaisten vakuutusten korvaukset ja vakuutusmaksut suoritettiin vasta sodan päätyttyä. Vakuutettu omaisuus jaettiin kolmeen ryhmään, asutuskeskusten rakennukset, teollisuuslaitosten rakennukset sekä muut rakennukset ja metsät. Jos vakuutusmaksut eivät riittäneet ryhmässä sattuneiden vahinkojen korvauksiin, oli korvauksia tässä ryhmässä alennettava. Jos alennus oli yli 20 prosenttia, valtion varoista myönnettiin avustusta.


title: Sotavahinkoyhdistys

text: Sotavahinkoyhdistyksen kotipaikka oli Helsinki, ja sen toimieliminä olivat vuosittain pidetty yhdistyksen kokous ja hallitus. Jäsenenä olevaa yhtiötä edusti kokouksessa yhtiön valtuuttama henkilö ja jäsenenä olevaa palovakuutusyhdistystä Maaseudun palovakuutusyhdistyksen valtuuttamat henkilöt. Kokouksessa valtuutetulla oli yksi ääni jokaista palovakuutuskannan alkavaa sataa miljoonaa markkaa kohti. Äänestys voitiin suorittaa myös siten, että jokaisella valtuutetulla oli yksi ääni, jollei kukaan vastustanut tällaista menettelyä. Päätökset tehtiin enemmistön kannan mukaan, paitsi sääntömuutokset, joihin vaadittiin 2/3 edustetuista äänistä.


title: Sotavahinkoyhdistys

text: Yhdistyksen hallitukseen kuului viisi yhdistyksen kokouksen valitsemaa jäsentä, viisi varajäsentä ja kaksi valtioneuvoston määräämää lisäjäsentä sekä näiden varamiehet. Ensimmäisen hallituksen asetti sosiaaliministeriö. Nämä jäsenet olivat hallituksessa siihen saakka, kunnes yhdistyksen kokous oli päättänyt hallituksen jäsenistä. Hallituksen jäsenten ja varajäsenten toimikausi oli kolme vuotta. Hallitus valitsi yhdistykselle toimitusjohtajan ja tarvittavan määrän henkilökuntaa.


title: BMW R 1150 R Rockster

text: BMW R 1150 R Rockster tai BMW R1150R Rockster on BMW:n valmistama nakupyörä-tyylinen moottoripyörämalli, jossa on kaksi sylinterinen vastaiskumoottori. Malli oli BMW:n ensimmäinen "Street Fighter"-tyylinen moottoripyörämalli. Siinä oli kuitenkin kilpailijoitaan vähemmän tehoa, huipputehon ollessa 85 hv. Pyörässä on edessä Telelever-jousitus. Malli esiteltiin vuoden 2002 Münchenin moottoripyöränäyttelyssä ja sen viimeinen valmistus vuosi oli 2005.


title: Turtolan rautatieasema

text: Turtolan rautatieasema () oli rautatieasema Turtolan kylässä Pellon kunnassa Suomen rataverkkoon kuuluvalla rataosalla . Liikennepaikka avattiin liikenteelle vuonna 1964, kun Kaulinrannan ja Pellon asemien välinen rataosuus avattiin kaupalliselle liikenteelle.


title: Turtolan rautatieasema

text: Liikennepaikan raiteisto on purettu Kolarin radan turvalaitetöiden yhteydessä 2000-luvun alussa. Myös asemarakennus on purettu.


title: Turtolan rautatieasema

text: Entiselle asemalle johtaa valtatieltä 21 Mäntymaantie-niminen yhdystie (nro 9332).


title: Audismi

text: Audismi on termi, jota käytetään kuvaamaan kuurojen ja huonokuuloisten syrjintää. Se voi myös tarkoittaa tiettyjä stereotypioita kuuroista ja huonokuuloisista. Audismissa voidaan esimerkiksi olettaa, että kuulevien kulttuuriset tavat ovat jollain tapaa kuurojen tai viittomakielisten kulttuurisia tapoja parempia. Toisaalta voidaan ajatella, että kuurot ovat jollain tapaa kuulevia kyvyttömämpiä. Termiä voidaan käyttää myös toisin päin kuurojen syrjiessä kuulevia.


title: Audismi

text: Audismin käsite ei ole kovin laajasti käytössä. Yhdysvaltalainen kuurouden tutkimuksen professori H-Dirksen L. Bauman on kuitenkin esittänyt, että sellaisen käsitteen olemassaolo, jolla voidaan kuvata kuurojen kohtaaman sorron ja syrjinnän muotoja, on hyvin tärkeä. Termiä on käsitellyt vuonna 2008 englanninkielisessä esitelmässään myös Esa Kalela.


title: Audismi

text: Audistit voivat olla kuulevia tai kuuroja. Audismi on kyseessä on silloin, kun kuuro henkilö tuomitaan kykenemättömäksi tiettyyn käyttäytymiseen tai ammattiin vain, koska hän ei kuule. Audismi yhdistetään usein kuulemisen paremmuuteen: ajatellaan, että paremmin kuuleva henkilö on huonommin kuulevaa henkilöä parempi. Yksi audismin muoto on kuurojen yhteisön sisällä tapahtuva erottelu: kuurot, jotka eivät käytä viittomakieltä tai samaistu kuurojen kulttuuriin, sekä kuurot, jotka käyttävät viittomakieltä ja samaistuvat kuurojen kulttuuriin, voivat ajatella olevansa toinen toistaan parempia.


title: Audismi

text: Audismin vastustajat opettavat, että kuulemista lukuun ottamatta kuurot voivat tehdä kaikkea samaa kuin kuulevatkin. On kuitenkin huomattava joitakin erikoistapauksia. Kuurot eivät voi esimerkiksi palvella armeijassa, juontaa radio-ohjelmaa tai työskennellä telemarkkinoinnin parissa. Audismin vastustajat huomioivat nämä muutamat valitut esimerkit, mutta ovat kuitenkin sitä mieltä, että kuurot pystyvät suoriutumaan loistavasti lukemattomissa eri tilanteissa ja ansaitsevat ehdottomasti tasa-arvoisen kohtelun.


title: Audismi

text: Audismi (, kuulla ja -"ism", käytännön, käytöksen, uskon tai asenteen järjestelmä, ”systeemi”) on määritelty monella eri tapaa:


title: Yksinäisyyden kaivo

text: Yksinäisyyden kaivo () on vuonna 1928 ilmestynyt brittiläisen kirjailija Radclyffe Hallin romaani. Se kertoo yläluokkaiseen perheeseen syntyneen brittinaisen Stephen Gordonin elämästä, jonka ”synnynnäinen invertismi” (eli homoseksuaalisuus) on ilmiselvää lapsuudesta alkaen. Kirja esittää invertismin luonnollisena asiana ja vetoaa lukijan suvaitsevaisuuteen.


title: Yksinäisyyden kaivo

text: Teos joutui ilmestyessään "Sunday Express" -lehden päätoimittajan kampanjan kohteeksi. Hän kirjoitti: ”Mieluummin antaisin terveelle pojalle tai tytölle pikarillisen sinihappoa kuin tämän kirjan.” Vaikka kirjan ainoa seksikohtaus koostuu sanoista ”ja sinä yönä, he eivät olleet jakaantuneet”, brittiläinen tuomioistuin päätti kieltää sen epäsiveellisenä, koska se puolustaa ”naisten välistä luonnotonta toimintaa”. Yhdysvalloissa kirja selvisi ilman tuomiota sekä New Yorkin osavaltion että tullin oikeudessa.


title: Yksinäisyyden kaivo

text: Teoksen oikeuskäsittelyjen julkisuus lisäsi lesbojen näkyvyyttä brittiläisessä ja yhdysvaltalaisessa kulttuurissa. Vuosikymmenien ajan se oli parhaiten tunnettu lesboutta käsittelevä kirja englannin kielellä ja samalla usein nuorison ensisijainen tietolähde lesboudesta. Jotkut lesbolukijat pitävät kirjaa arvossa, kun taas toiset ovat kritisoineet sitä Stephenin itseinhon ilmaisusta ja kokevat sen lietsovan häpeää. Myös kirjan tyyli esittää lesbot ”miesmäisinä” tai miesten vaatteisiin pukeutuvina naisina on ollut kiistanalainen. Nykyisin jotkut kriitikot ovat sitä mieltä, että Stephen pitäisi nähdä transsukupuolisena.


title: Yksinäisyyden kaivo

text: Suomennoksen laatu on tyrmätty kritiikissä. Kaisa Neimala kirjoittaa "Parnassossa", että teokseen mahtuu "tuhatkunta puuttumiseen kutsuvaa kömmähdystä".


title: Yksinäisyyden kaivo

text: Vuonna 1926 Radclyffe Hall oli uransa huipulla. Hänen kirjastaan "Adam's Breed" italialaisen hovimestarin henkisestä heräämisestä, oli tullut bestseller, se voitti pian ilmestymisensä jälkeen sekä Prix Femina että James Tait Black Prize -palkinnot.


title: Yksinäisyyden kaivo

text: Hall oli pitkään miettinyt tekevänsä kirjan seksuaalisesta invertismistä, ja nyt hän uskoi kirjallisen maineensa sallivan sellaisen teoksen julkaisemisen. Koska Hall tiesi, että teoksen kirjoittaminen voisi johtaa skandaaliin ja "hänen uransa haaksirikkoon", hän haki ja sai idealleen partnerinsa Una Troubridgen hyväksynnän ennen kuin aloitti kirjoitustyön.


title: Yksinäisyyden kaivo

text: Hallin päämäärät olivat sekä yhteiskunnallisia että poliittisia; hän tahtoi päättää julkisen vaikenemisen homoseksuaalisuudesta ja saada "enemmän hyväksyvää ymmärrystä." Huhtikuussa 1928 Hall kertoi kustannustoimittajalleen, että hänen uusi kirjansa vaatisi täydellistä omistautumista sen kustantajalta ja että hän ei sallisi yhdenkään sanan muuttamista.


title: Yksinäisyyden kaivo

text: Kolme kustantajaa kehui kirjan käsikirjoitusta mutta ei halunnut julkaista sitä. Tämän jälkeen Hallin agentti lähetti käsikirjoituksen Jonathan Capelle, joka näki siinä mahdollisuuden kaupalliseen menestykseen teoksen kiistanalaisesta aiheesta huolimatta. Cape testasi kirjan kaupallista menestystä julkaisemalla aluksi pienen 1 500 kappaleen painoksen, hinnaltaan 15 šillinkiä – noin kaksi kertaa enemmän kuin keskimääräinen hinta kirjasta – tehdäkseen siitä vähemmän houkuttelevan sensaatiota hakeville.


title: Yksinäisyyden kaivo

text: Alun perin kirjan julkaisuajankohdaksi suunniteltiin syksyä 1928, mutta julkaisua päätettiin aikaistaa, kun selvisi, että toinen lesboteeman sisältävä kirja, Compton Mackenzien "Extraordinary Women", ilmestyisi syyskuussa. Vaikka näillä kahdella teoksella olisi vähän yhteistä, Hall ja Cape näkivät Mackenzien teoksen kilpailijana ja halusivat heidän kirjalleen paremman kaupallisen menestyksen.


title: Yksinäisyyden kaivo

text: Kirja tuli myyntiin 27. heinäkuuta. Cape lähetti arvostelukappaleita ainoastaan sellaisille sanoma- ja aikakauslehdille, joiden hän ajatteli käsittelevän kirjaa ilman sensaatiota.


title: Yksinäisyyden kaivo

text: Ensireaktiot olivat ristiriitaisia. Joidenkin kriitikoiden mielestä kirja oli liian saarnaava; lisäksi kirja sai moitteita huonosta rakenteesta ja veltosta tyylistä. Toisaalta osa arvostelijoista ylisti teoksen aitoutta ja taiteellisuutta, ja jotkut kannattivat Hallin moraalisista argumenttia. Kun kirjan ilmestymisestä oli kulunut kolme viikkoa, yksikään arvostelija ei vaatinut, että kirja olisi pitänyt jäättää julkaisematta.


title: Yksinäisyyden kaivo

text: "Sunday Express" -lehden päätoimittaja James Douglas ei suhtautunut teokseen myönteisesti. Douglasin kampanja kirjaa vastaan alkoi lauantaina 18. elokuuta "Daily Express" -lehden mainoksella, jossa hän lupasi paljastaa "kirjan joka pitäisi vaimentaa". Pääkirjoituksessaan seuraavana päivänä Douglas kirjoitti, että "synnynnäinen invertimismi ja pervertismi" olivat jo liian paljon esillä ja että tämän kirjan julkaisu osoitti yhteiskunnalle olevan tarpeellista "puhdistaa itsensä näiden hylkiöiden leprasta". Douglasin mielestä seksologinen näkökulma homoseksuaalisuuteen oli pseudotiedettä, eikä se sovi yhteen kristinuskon vapaan tahdon kanssa; sen sijaan hänen mielestään homoseksuaalit olivat kirottuja omasta halustaan – mikä tarkoitti, että muut voisivat korruptoitua "heidän propagandastaan". Ennen kaikkea lapsia pitäisi hänen mielestään suojella: "Mieluummin antaisin terveelle pojalle tai tytölle pikarillisen sinihappoa kuin tämän kirjan. Myrkky tappaa ruumiin, mutta moraalinen myrkky tappaa sielun". Hän vaati julkaisijoita vetämään kirjan pois myynnistä ja sisäministeriä ryhtymään toimenpiteisiin jos kirjan julkaisija ei toimisi.


title: Yksinäisyyden kaivo

text: Jonathan Cape lähetti kopion kirjasta sisäministerille saadakseen tietää hänen mielipiteensä tarjoutuen samalla poistamaan teoksen myynnistä jos julkinen etu sitä vaatisi. Sisäministerinä oli tuolloin William Joynson-Hicks, konservatiivipuolueen edustaja joka oli tunnettu kovista otteistaan alkoholiin, yökerhoihin ja uhkapeliin. Hän vastasi ainoastaan kaksi vuorokautta myöhemmin että kirja oli "vakava haitta julkiselle edulle"; jos Cape ei vapaaehtoisesti poista kirjaa myynnistä, rikosoikeudellinen syyte tultaisiin nostamaan.


title: Yksinäisyyden kaivo

text: Cape ilmoitti lopettaneensa kirjan julkaisun, mutta hän oli salaa vuokrannut julkaisuoikeudet Pegasus Pressille, joka oli Ranskassa toimiva englanninkielinen kustantaja. Hänen yhtiökumppaninsa Wren Howard vei kirjan painolaatat Pariisiin ja 28. syyskuuta Pegagus Press kuljetti meriteitse tekemänsä painoksen lontoolaiselle kirjakauppiaalle Leopold Hillille, joka toimi jakelijana. Julkisuuden kasvattaman kysynnän ansiosta kirjan myyntiluvut olivat hyvät, mutta teoksen ilmestyminen takaisin kirjakauppoihin kiinnitti nopeasti sisäministeriön huomion. 3. lokakuuta Joynson-Hicks määräsi maahantuodut kirjat takavarikoitaviksi.


title: Yksinäisyyden kaivo

text: Yksi 250 kappaleen kirjaerä pysäytettiin Doverin satamaan. Sitten tullilaitoksen johtokunnan puheenjohtaja säpsähti. Hän oli lukenut kirjan ja hänen mielestään se oli hieno kirja, ei lainkaan epäsiveellinen; hän ei halunnut olla osallisena sen kukistamisessa. Hän salli 19. lokakuuta takavarikoitujen kirjojen kuljetuksen Leopold Hillin varastolle, missä paikallispoliisi oli odottamassa etsintäluvan kanssa. Hill ja Cape haastettiin oikeuteen todistamaan syy miksi kirjaa ei pitäisi tuhota.


title: Yksinäisyyden kaivo

text: Capen asianajaja Harold Rubinstein lähetti 160 kirjettä potentiaalisille todistajille. Noin 40 heistä saapui oikeudenkäyntiin, mukaan lukien Virginia Woolf, E. M. Forster sekä biologi Julian Huxley, Laurence Housman British Sexologial Society -yhdistyksestä, Robert Cust JP, Charles Ricketts ja Joseph Frederick Stern. Kukaan heistä ei saanut kertoa mielipidettään kirjasta. Epäsiveellisten julkaisujen lain nojalla oikeuden puheenjohtaja Sir Chartres Biron teki päätöksensä siitä olisiko kirja epäsiveellinen kuulematta yhtään todistajanlausuntoa. Koska Hall itse ei ollut syytettynä, hänelle ei ollut oikeutta omaan asianajajaan ja Capen edustaja Norman Birkett oli antanut neuvonut häntä olemaan edustamatta itseään.


title: Yksinäisyyden kaivo

text: Birkett saapui oikeuteen kaksi tuntia myöhässä. Puolustuspuheessaan hän yritti väittää että naisten väliset suhteet kirjassa olivat puhtaasti platonisia. Biron vastasi, "Minä olen lukenut kirjan."


title: Yksinäisyyden kaivo

text: Lounastauolla Hall kertoi Birkettille että jos hän jatkaisi väitteitä että kirjassa ei olisi lesbolaista teema niin Hall itse kertoisi oikeudelle totuuden. Birkett oli pakotettu perumaan aikaisemmat puheensa. Sen sijaan hän väitti että kirja oli hyvän maun mukainen ja että sillä oli korkeatasoisia kirjallisuussaavutuksia.


title: Yksinäisyyden kaivo

text: Päätöksessään Biron perusteli että teoksen kirjalliset ansiot olivat epäolennaisia koska hyvin kirjoitettu epäsiveellinen kirja oli hänen mielestään jopa vaarallisempi kuin huonosti kirjoitettu. Hän määräsi kirjan tuhottavaksi sen julkaisijoiden kustannuksella.


title: Yksinäisyyden kaivo

text: Valitustuomioistuin hylkäsi kustantajan valituksen ja Bironin tuomio jäi lainvoimaiseksi.


title: Yksinäisyyden kaivo

text: Teoksen taskukirjapainoksia tuli saataville 1950-luvulla. Vuoden 1951 painoksen kansiteksti kuvailee kirjaa "oudoksi rakkaustarinaksi tytöstä joka on sukupuolten puolivälissä."


title: Yksinäisyyden kaivo

text: Pegasus Pressin tekemä painos oli edelleen saatavilla Ranskassa ja muutamia kappaleita näistä tuotiin Britanniaan.


title: Yksinäisyyden kaivo

text: Vuonna 1946, kolme vuotta Hallin kuoleman jälkeen, Troubridge halusi sisällyttää teoksen Hallin muistokokoelman osaksi. Windmill Pressin Peter Davies kirjoitti sisäministerin laillisuusneuvonantajalle tiedustellakseen voisiko toisen maailmansodan jälkeen valtaan noussut työväenpuolueen hallinto sallia kirjan uudelleenjulkaisun.


title: Yksinäisyyden kaivo

text: Sisäministeri James Chuter Ede kertoi Troubridgelle, että kirjan julkaisevalla kustantajalla olisi riski joutua syytteeseen. Kuitenkin vuonna 1949 Falcon Press julkaisi painoksen kirjasta, eikä se saanut syytettä. Kirja on ollut siitä lähtien jatkuvasti saatavilla ja se on käännetty ainakin 14 kielelle. 1960-luvulla kirjaa myytiin Yhdysvalloissa 100 000 kappaletta vuodessa. Vuonna 1974 kirja luettiin kuuntelijoille BBC Radio 4:n "Book at Bedtime" -ohjelmassa.


title: Yksinäisyyden kaivo

text: Kirjan päähenkilö Stephen Gordon syntyy myöhäisviktoriaanisena aikana yläluokkaisille vanhemmille Worcestershiressa jotka odottivat lapsen olevan poika ja kastavat hänet aikaisemmin valitsemalleen pojan nimelle. Jo syntyessään hän on fyysisesti epätavallinen "kapealanteinen, leveäharteinen pieni vauvan nuijapää".


title: Yksinäisyyden kaivo

text: Pikkutyttönä Stephen inhoaa mekkoja, hän haluaa leikata tukkansa lyhyeksi ja tuntee olevansa poika. Ollessaan 7-vuotias hän ihastuu Collins-nimiseen palvelijattareen ja järkyttyy nähdessään kun Collins suutelee kulkuria.


title: Yksinäisyyden kaivo

text:
Stephenin isä, Sir Phillip, hemmottelee tytärtään; isä ymmärtää häntä Karl Heinrich Ulrichsin, ensimmäisen modernin kirjailijan joka esitti teorian homoseksuaalisuudesta, kirjoitusten ansiosta.
Hänen äitinsä, Lady Anna, on etäinen, pitäen Stepheniä "tahrana, arvottomana, silvottuna Sir Phillipin jäljennöksenä".18-vuotiaana Stephen ystävystyy kanadalaisen miehen Martin Hallamin kanssa, mutta kauhistuu kun Martin tunnustaa rakastuneensa häneen. Seuraavana talvena Sir Phillip jää kaatuvan puun alle, viimeisenä hetkenään ennen menehtymistään hän yrittää selittää Lady Annalle että Stephen on lesbo mutta kuolee onnistumatta.
Stephen alkaa pukeutua räätälin tekemiin miesmäisiin vaateisiin. Ollessaan 21-vuotias hän rakastuu Angela Crossbyyn, uuden naapurin yhdysvaltalaiseen vaimoon. Angela käyttää Stepheniä "lääkkeenä kyllästymistä vastaan" sallien hänelle "muuttamia koulutyttömäisiä suukkoja". Sitten Stephen huomaa että Angelalla on suhde miehen kanssa. Peläten paljastumista, Angela näyttää aviopuolisolleen Stepheniltä saamansa kirjeen, joka puolestaan lähettää siitä kopion Stephenin äidille.


title: Yksinäisyyden kaivo

text: Lady Anna kieltää Stepheniä käyttämästä sanaa rakkaus "näiden tasapainottoman mielesi ja kurittoman kehosi halujen yhteydessä". Riideltyään äitinsä kanssa, Stephen etsii tutkimuksen isänsä lukitusta kirjahyllystä. Hän löytää sieltä Richard von Krafft-Ebingin kirjan "Psychopathia Sexualis" – teos homoseksuaalisuudesta ja parafiliasta – ja luettuaan sen hän ymmärtää olevan invertti.


title: Yksinäisyyden kaivo

text: Stephen muuttaa Lontooseen ja kirjoittaa ensimmäisen kirjansa joka saa hyvän vastaanoton. Hänen toinen kirjansa menestyy heikommin ja hän ystävänsä näytelmäkirjailija Johathan Brockett, myös homoseksuaali, pakottaa Stephenin matkustamaan Pariisiin jotta hän saisi enemmän elämänkokemusta. Siellä hän saa ensimmäisen, lyhyen kontaktin urbaaniin inverttikulttuuriin, tavaten lesbolaisen salonginpitäjän Valérie Seymourin. Ensimmäisen maailmansodan aikana Stephen liittyy ambulanssiyksikköön palvellen etulinjassa ja saaden Croix de Guerre -mitalin. Hän rakastuu nuorempaan palvelustoveriinsa Mary Llelwellyniin, joka muuttaa asumaan Stephenin luo sodan päättymisen jälkeen.


title: Yksinäisyyden kaivo

text: Aluksi he ovat onnellisia, mutta sitten Marysta tulee onneton kun Stephen palaa kirjoitustyön pariin. Yhteiskunnan hylkäämänä Mary heittäytyy Pariisin homopiirien yöelämään. Stephen uskoo että Marysta on tulossa paatunut ja katkeroitunut sekä samalla tuntee olevansa voimaton tarjoamaan hänelle "täydellisemmän ja normaalimman olemassaolon".


title: Yksinäisyyden kaivo

text: Martin Hallam, joka nyt elää Pariisissa, uudistaa vanhan ystävyytensä Stephenin kanssa. Samoihin aikoihin Martin rakastuu Maryyn. Kun Stephen on vakuuttunut että hän ei pysty annattamaan Marylle onnea, niin hän teeskentelee suhdetta Valérie Seymourin kanssa saadakseen Maryn yhteen Martinin kanssa. Kirja päättyy Stephenin pyyntöön Jumalalle: "Anna myös meille oikeus olemassaoloomme!".


title: Yksinäisyyden kaivo

text: Kolme muuta romaania joissa oli lesbolainen teema ilmestyi Britanniassa 1928: Elizabeth Bowenin "The Hotel", Virginia Woolfin "Orlando" ja Compton MacKenzien "Extraordinary Women". Yhtäkään niistä ei kielletty. Sisäministeriö harkitsi syytteen nostamista "Extraordinary Women" -kirjasta, mutta tuli johtopäätökseen, että siitä puuttui "Yksinäisyyden kaivon" "hartaattomuus" ja se ei inspiroisi lukijoita "viitattuihin toimintoihin". Mackenzie oli pettynyt; hän toivoi että kirjan sensurointi olisi lisännyt sen myyntiä. Huolimatta mainoksista jotka yrittivät rahastaa Hallin kirjan kiistanalaisuudella julistaen, että Radcyffe Hall oli esikuva yhdelle kirjan hahmoista, sitä myytiin ainoastaan 2 000 kappaletta.


title: Yksinäisyyden kaivo

text: Neljäs samana vuonna ilmestynyt kirja, yhdysvaltalaisen kirjailijan Djuna Barnesin "Ladies Almanack" ei ainoastaan sisällä Halliin pohjautuvaa hahmoa, mutta sisältää tekstikatkelmia jotka voivat olla reaktioita "Yksinäisyyden kaivoon". Barnesin kirja on Pariisin lesbolaisiin kirjailija- ja taiteilijapiireihin liittyvä avainromaani, kirjoitettu vanhanaikaiseen tyyliin ja Natalie Clifford Barney on esikuva Dame Evangeliine Mussetin hahmolle. "Ladies Almanack" on sisällöltään seksuaalisempi kun Hallin teos, sen kryptinen kieli, sisäpiirihuumori ja mahtipontinen kieli ovat voineet suojella sen sisältöä sensuroijilta. Se ei olisi voinut saada syytettä sisäministeriöltä missään tapauksessa, koska se julkaistiin ainoastaan Ranskassa pienenä yksityisesti julkaistuna painoksena. Teos ei ollut laajalti saatavilla ennen vuotta 1972.


title: Yksinäisyyden kaivo

text: Yhdysvaltalainen näyttelijä Wilette Kershaw, joka esitti kiellettyjä näytelmiä Pariisissa, ehdotti näytelmän tekemistä Hallin kirjasta. Hall hyväksyi 100 punnan ennakkosopimuksen, mutta kun hän ja Troubridge näkivät Kershawin näyttelevän, he pitivät häntä liian feminiinisenä Stephenin rooliin. Hall yritti peruuttaa sopimuksen teknisiin muotoseikkoihin vedoten, mutta Kershaw kieltäytyi muuttamasta suunnitelmiaan. Näytelmä sai ensi-iltansa 2. syyskuuta 1930. Näytelmän kirjoittajaa ei mainittu missään, antaen ymmärtää että Hall olisi itse tehnyt käsikirjoituksen; todellisuudessa sen oli kirjoittanut yksi Kershawin entisistä aviopuolisoista, joka uudelleenkirjoitti tarinan tehdäkseen siitä optimistisemman. Hall uhkasi nostaa syytteen pysäyttääkseen näytelmän esittämisen, mutta esitykset lopetettiin vain muutaman illan jälkeen. Hallin ja Kershawin julkinen riitely lisäsi kirjan myyntiä.


title: Yksinäisyyden kaivo

text: Vuonna 1951 ranskalainen tyttöjen sisäoppilaitokseen sijoittuva elokuva "The Pit of Loneliness" julkaistiin Yhdysvalloissa käyttäen hyväkseen Hallin teoksen pahamaineisuutta, muuta todellisuudessa se pohjautui kirjaan "Olivia", jonka kirjoittajana nykyisin tunnetaan Dorothy Bussy. 1930-luvun puolivälissä esitetyn "Children of Loneliness" -paljastuselokuvan väitettiin pohjautuvan Hallin kirjaan. Kuitenkin tämän elokuvan juonella on vähän yhteistä kirjan tarinan kanssa.


title: Kawasaki Ninja 250 R

text: Kawasaki Ninja 250 R on Kawasakin valmistama moottoripyörämalli, jonka kokonaan uusittu 4. sukupolvi tuli markkinoille vuonna 2008. Siinä on kaksisylinterinen rivimoottori, joka tuottaa 24,6 kW (33 hv), joten se sopii hyvin 35 kW:iin rajoitetun moottoripyöräkortin (A2-kortti) haltijalle. Polttoaineen syöttönä on eurooppalaisissa malleissa Keihinin 28 mm polttoaineensuihkutus ja Yhdysvalloissa tavanomainen kaasutin.


title: Kawasaki Ninja 250 R

text: Alkuperäinen Ninja 250 R esiteltiin Japanin sisämarkkinoilla jo vuonna 1983. Vuonna 1986 julkaistiin vientimalli EX250E, jota oli saatavilla Kanadassa ja Yhdysvalloissa, mutta Euroopassa sitä markkinoitiin nimellä GPZ-250R. Vasta 2008 esitelty Ninja 250 R käyttää samaa mallinimeä kaikilla markkina-alueilla.


title: Kawasaki Ninja 250 R

text: Eurooppaan ja Yhdysvaltoihin tuotavat Ninja 250 R:t valmistetaan Thaimaassa. Intian markkinoilla myytävät Ninja 250R -moottoripyörät kootaan thaivalmisteisista CKD-kiteistä ("Complete Knock Down") Bajaj:n tehtailla Chakanissa Punen lähellä.


title: Heavy Metal Breakdown

text: Heavy Metal Breakdown on saksalaisen Heavy Metal yhtye Grave Diggerin esikoisalbumi, joka julkaistiin lokakuussa 1984.


title: Iso-Miehikkä

text: Iso-Miehikkä eli Iso-Miehikäs on asumaton saari Kiiminkijoen suistossa Onganrannan edustalla Haukiputaalla Oulussa. Saari sijaitsee joen pääuoman pohjoispuolella Vahtolanlahden suulla ja Pikku-Miehikän eteläpuolella. Kiiminkijokisuiston veneilyväylä kulkee saaren eteläpuolitse.


title: Iso-Miehikkä

text: Saari on matala ja kasvaa pääasiassa lehti- ja sekametsää. Saarella on myös nuotiopaikka, ja se on virkistyskohde.


title: Edward Lucas

text: Edward Lucas (s. 1962) brittiläinen toimittaja, joka on erikoistunut Itä-Euroopan maihin.


title: Edward Lucas

text: Lucas työskentelee Lontoossa ilmestyvälle viikkolehdelle The Economistille. Hän on kirjoittanut Itä-Euroopan maita koskevista asioista vuodesta 1986 ja oli lehden Moskovan toimituksen päällikkö 1998–2002. Nyttemmin hän on Keski- ja Itä-Euroopan-kirjeenvaihtaja.. Hän on aiemmin ollut The Independentin ja BBC:n kirjeenvaihtaja.


title: Edward Lucas

text: Lucas on opiskellut Winchester Collegessa, London School of Economicsissa ja Jagiellonian yliopistossa Krakovassa. Hän on ollut useiden kirjojen yhtenä tekijänä, kuten "Why I am still an Anglican" (Continuum, 2006). Hänen isänsä, filosofi John Lucas, on eläkkeellä Oxfordin yliopistosta. Hän on naimisissa kolumnisti Cristina Odonen kanssa.


title: Edward Lucas

text: Edward Lucasin teos "The New Cold War" on ilmestynyt yhdessätoista maassa. Sitä ovat kiittäneet muun muassa Vladimir Bukovski, Mart Laar ja Oleg Gordijevski. Kriittisesti siihen ovat suhtautuneet John Laughland ja Alexander Zaitchik.


title: Edward Lucas

text: Lucas on Viron ensimmäinen E-kansalainen.


title: Edward Lucas

text: Lucasin mukaan Suomella on neljä vaihtoehtoista tapaa suhtautua omaan ja lähialueittensa turvallisuuteen:


title: HMS St. Vincent (1908)

text: HMS St. Vincent oli Britannian kuninkaallisen laivaston St. Vincent-luokan taistelulaiva. Alus rakennettiin Portsmouthin telakalla ja se otettiin palveluskäyttöön 3. toukokuuta 1910, jolloin se liitettiin Kotilaivastoon.


title: HMS St. Vincent (1908)

text: "HMS St.Vincentistä" tehtiin lippulaiva kuukautta myöhemmin koeajojen päätyttyä. "HMS St.Vincent" siirrettiin 1. Taistelulaivaviirikön lippulaivaksi toukokuussa 1912.


title: HMS St. Vincent (1908)

text: Ensimmäisen maailmansodan syttyessä "HMS St. Vincent" siirrettiin Suureen laivastoon (Grand Fleet). Se otti osaa Skagerrakin taisteluun 1916, minkä jälkeen se siirrettiin 4. Taistelulaivaviirikköön.


title: HMS St. Vincent (1908)

text: "HMS St. Vincent" siirrettiin reserviyksiköksi 1919, minä aikana se toimi tykistön maalialuksena, kunnes poistettiin palvelukäytöstä vielä loppuvuodesta 1919 ja myytiin romutettavaksi 1. joulukuuta 1919.


title: Pyruvaattikinaasi

text: Pyruvaattikinaasi on entsyymi, joka katalysoi glykolyysin viimeistä vaihetta. Siinä fosfaattiryhmä siirretään fosfoenolipuryvaatilta ADP-molekyylille, jolloin syntyy pyruvaattia ja ATP-molekyyli.


title: Pyruvaattikinaasi

text: Reaktio tapahtuu siirtämällä fosfaattiryhmä fosfoenolipuryvaatilta ADP:lle . Fosfaattiryhmän poistaminen johtaa kemiallisesti pysymättömään enoliin, joka muuntuu nopeasti pysyvämpää ketonimuotoon pyruvaatiksi.


title: Pyruvaattikinaasi

text: Massaltaan pyruvaattikinaasi on eliöstä riippuen noin 54–2000 kilodaltonia. Entsyymiin on kiinnittynyt magnesium- ja kalium-ioneja, jotka ovat tärkeitä entsyymin toiminnalle. Yhdisteitä, jotka aktivoivat entsyymiä ovat muun muassa glukoosi-6-fosfaatti ja fruktoosi-6-fosfaatti. Pyruvaatikinasin inhibiittoreita ovat ATP, sitraatit, alaniini sekä eräiden metallien kuten kuparin, nikkelin ja sinkin ionit. Parhaiten entsyymi toimii lämpötilan ollessa eliöstä riippuen 15–98 °C välillä ja pH 4,5–8.


title: Pyruvaattikinaasi

text: Perinnällisessä hemolyyttisessä anemiassa pyruvaattikinaasin määrä on liian alhainen. Tässä sairaudessa glykolyysi on huomattavasti hitaampi ja näin ollen myös energian saanti heikompaa erityisesti punasoluissa, joissa ei tapahdu sitruunahappokiertoa.


title: Iron Duke -luokka (taistelulaiva)

text: Iron Duke-luokka oli Britannian kuninkaallisen laivaston taistelulaivaluokka, johon kuului neljä niin sanottua superdreadnoughtia.


title: Iron Duke -luokka (taistelulaiva)

text: Iron Duke-luokan taistelulaivoissa oli sama pääaseistus 10 BL 13,5 tuuman Mk V tykkiä kaksoistykkitorneissa kuin edeltäneessä King George V-luokassa.


title: Iron Duke -luokka (taistelulaiva)

text: Kasvava paino laivastosta pakotti Amiraliteetin ottamaan käyttöön vuoden 1911 laivasto-ohjelmaan kuuluvissa aluksissa 6 tuuman tykit. Laivaston perusteluna oli uusien 21 tuuman torpedojen kasvanut kantama, mikä mahdollisti torpedoveneiden toimimisen 4 tuuman tykkien tehokkaan kantaman ulkopuolella. Asian ratkaisemista helpotti myös ensimmäisen meriministerin vaihtuminen Fisherin jäädessä eläkkeelle 1910. Täten apuaseet vaihdettiin kahteentoista 6 tuuman Mk VII tykkiin.


title: Iron Duke -luokka (taistelulaiva)

text: Iron Duke-luokan alukset olivat ensimmäisiä, joihin jo suunnitteluvaiheessa lisättiin ilmatorjunta-aseistusta. Aluksilla oli kaksi QF 3 tuuman 20 cwt ilmatorjuntatykkiä asennettuna kansirakenteiden takaosaan.


title: Iron Duke -luokka (taistelulaiva)

text: Iron Duke-luokan aluksiin oli asennettu neljä 21 tuuman torpedoputkea vedenpinnan alapuolelle.


title: Iron Duke -luokka (taistelulaiva)

text: Vedenalaisten osien panssarointia oli lisätty. Rungon suojana oli 12 tuuman panssarivyö, muuten runko oli 8 tuuman panssarilla varustettu. Apuaseiden taisteluasemat oli varustettu 10 tuuman suojilla ja kansi 2,5 tuuman teräsverhoilulla. Pääaseiden tykkitornit olivat 11 tuumaa paksut.


title: Iron Duke -luokka (taistelulaiva)

text: Alus oli suunniteltu osaksi 21 solmun taistelulinjaa. Sen koneina oli 4 vaiheinen Parsonin höyryturbiini, joka pyöritti neljää propellia. 18 Babcock&Wilcox tai Yarrow kattilaa antoivat 29 000 hevosvoimaa, jolla vaadittu nopeus saavutettiin. Aluksen toimintaetäisyys oli 14 000 merimailia 10 solmun risteilynopeudella.


title: KTM RC8

text: KTM RC8 on KTM:n valmistama urheilullinen moottoripyörämalli, joka tuli markkinoille vuonna 2008. Mallissa on kaksisylinterinen V-moottori. 155 hv tehoisena se oli KTM:n tehokkain moottoripyörä malli ilmestyessään. Polttoaineen syöttönä pyörässä on Keihinin ruiskurungot 52 mm läpimitoilla, joihin virtaa ilmaa kahdesta ilmanottoaukosta. Vuonna 2009 malli sai parannellun sisarmallin RC8R, jossa on 163 hv.


title: KTM RC8

text: RC8 on rakennettu mahdollisimman kevyeksi ja ketteräksi ollakseen hyvä pyörä radalla. Sen runko painaa 7,5 kg ja moottori 64 kg. Koko pyörän kuivapaino (ilman polttoainetta) on 184 kg. RC8 on KTM:n ensimmäinen "Super Bike" -tyyppinen moottoripyörämalli.


title: Jälkianalyyttinen filosofia

text: Jälkianalyyttinen filosofia ("postanalyyttinen filosofia") on nimitys, jota käytetään analyyttisestä filosofiasta etäisyyttä ottaneesta filosofisesta liikkeestä. Analyyttinen filosofia on ollut nykyfilosofian valtavirtaus muun muassa englanninkielisissä maissa ja pohjoismaissa. Jälkianalyyttinen filosofia ammentaa ennen kaikkea nykyaikaisesta pohjoisamerikkalaisesta filosofiasta, erityisesti Richard Rortyn, Donald Davidsonin, Hilary Putnamin ja W. V. O. Quinen töistä.


title: Jälkianalyyttinen filosofia

text: Jälkianalyyttinen filosofia liittyy läheisesti yhteen paljon laajemman pohjoisamerikkalaisen pragmatistisen liikkeen kanssa. Se on yksinkertaistettuna kannattanut hyödyllisyyden ja edistyksen painottamista objektiivisen totuuden sijasta.


title: Jälkianalyyttinen filosofia

text: Termiä ”jälkianalyyttinen filosofia” itseään on käytetty lähinnä kuvailevassa mielessä, ei siinä mielessä, että kyseessä olisi mikään konkreettinen filosofinen liike. Monet jälkianalyyttiset filosofit kirjoittavat analyyttiseen tyyliin ja perinteisesti analyyttisistä aiheista. Rortyn mukaan jälkianalyyttinen filosofia ei suuntaudu analyyttistä filosofiaa tai sen menetelmiä vastaan, ainoastaan sen perimmäisiä pyrkimyksiä vastaan. Eräässä haastattelussa Rorty totesi:


title: Jälkianalyyttinen filosofia

text: Rorty on käyttänyt jälkianalyyttisestä filosofiasta myös nimitystä jälkifilosofia ("postfilosofia"). Tällä hän on korostanut sitä, ettei filosofia enää palvele yhteiskunnassa siinä tehtävässä kuin aiemmin, ja että muut mediat ovat ottaneet tämän roolin.


title: Tahdon naimisiin

text: Tahdon naimisiin (engl. "Muriel's Wedding") on australialainen romanttinen komedia vuodelta 1994. Elokuvan ohjasi P. J. Hogan, ja sen pääosissa olivat Toni Collette ja Rachel Griffiths. Elokuvassa soitetaan runsaasti Abban musiikkia. Elokuva oli suuri menestys, ja se sai lukuisia palkintoja ja oli monien palkintojen ehdokkaana. Se olikin läpimurtoelokuva niin Toni Collettelle, Rachel Griffithsille kuin P. J. Hoganillekin. Vaikka se onkin romanttinen komedia, niin siinä käsitellään useita vakavia aiheita. "Tahdon naimisiin" ilmestyi DVD:nä Suomessa 22. tammikuuta 2009


title: Tahdon naimisiin

text: Muriel Heslop (Toni Collette) on pienessä australialaisessa Porpoise Spitin kaupungissa asuva ylipainoinen ja "ruma" tyttö. Romanttinen Muriel kuuntelee Abban musiikkia ja haaveilee naimisiin pääsystä. Lopulta hän kyllästyy elämäänsä Purpoise Spitissä ja muuttaa Sydneyyn etsimään onneaan. Hän muuttaa nimensä "Marieliksi". Hän menee asumaan vanhan ystävänsä Rhondan (Rachel Griffiths) kanssa. Rhonda sairastuu syöpään, jonka vuoksi hän joutuu loppuiäksi pyörätuoliin. Samaan aikaan "Mariel" menee naimisiin eteläafrikkalaisen uimarin kanssa, joka tarvitsee maahanmuuttoluvan Australiaan. Äitinsä tekemän itsemurhan jälkeen Muriel joutuu tutkiskelemaan itseään. Muriel päättää jättää miehensä, koska ei rakasta tätä. Elokuvan lopussa Muriel käy hakemassa äitinsä luona asuvan Rhondan takaisin luokseen Sydneyyn, ja Muriel on viimein oppinut hyväksymään itsensä.


title: Queen Elizabeth -luokka (taistelulaiva)

text: Queen Elizabeth-luokka oli Britannian kuninkaallisen laivaston taistelulaivaluokka, johon kuului neljä niin sanottua superdreadnoughtia. Tämän luokan alukset olivat ensimmäisiä niin kutsuttuja nopeita taistelulaivoja. Luokka oli myös ensimmäinen puhtaasti öljykäyttöinen taistelulaiva Isossa-Britanniassa.


title: Queen Elizabeth -luokka (taistelulaiva)

text: Alkuperäisen vuoden 1912 laivastosuunnitelman mukaan piti rakentaa kolme taistelulaivaa ja taisteluristeilijä, joka olisi ollut paranneltu versio Tiger-luokan taisteluristeilijöistä (nimi "Leopard"?). Kuitenkin taistelulaivojen nopeuden noustessa 25 solmuun todettiin, että taisteluristeilijälle ei ollut enää tarvetta ja suunnitelma muutettiin neljän taistelulaivan hankinnaksi. Myöhemmin Malaijin valtio tarjoutui maksamaan taistelulaivan ja luokkaan päätettiin lisätä vielä yksi alus.


title: Queen Elizabeth -luokka (taistelulaiva)

text: Luokkaan lisättiin 1914 laivastosuunnitelman pohjalta vielä yksi alus "HMS Agincourt" 1914. "HMS Agincourtin" tilaus kuitenkin peruutettiin ensimmäisen maailmansodan alkaessa 26. elokuuta 1914.


title: Queen Elizabeth -luokka (taistelulaiva)

text:
Queen Elizabeth-luokan alukset olivat ensimmäisiä, joiden pääaseina oli kahdeksan 15 tuuman (381 mm) 42 kaliiperin Mk I -tykkiä sijoitettuina kaksoistykkitorneihin. Pääaseiden kranaatti painoi 879 kg ja se voitiin ampua 24 368 metrin päähän 20 asteen korotuskulmalla. Kaikki tornit olivat aluksen keskiakselilla ja B ja C -tornit ampuivat naapuritorniensa yli.
Alun perin tykkien sijoittelun piti olla samanlainen kuin Iron Duke -luokan aluksissa, mutta havaittiin, että poistamalla keskilaivassa oleva niin kutsuttu Q-torni saataisiin alusta kevennettyä, tilaa tehokkaammalle koneistolle ja kuitenkin tehokkaampi täyslaidallinen kuin Iron Duke-luokan aluksilla. 15 tuuman tykit osoittautuivat palveluskäytössä hyviksi. Ne olivat luotettavia ja tarkkoja aseita.


title: Queen Elizabeth -luokka (taistelulaiva)

text: Apuaseina laivoissa oli 16 kappaletta yksittäisä BL 6 inch (152 mm) Mk XII-tykkiä PIX-tyypin laveteilla kasemateissa. Neljä perässä Y-tornin katolla. Etupatteri, jonka etummainen tykki oli B-tornin katolla oli porrastettu niin, että teoriassa kolme asetta kykenivät ampumaan eteenpäin ja aseiden korkeuskulman säätövara oli vain 14 astetta. Ryhmittelyn tarkoituksena oli torpedoveneiden torjunta.


title: Queen Elizabeth -luokka (taistelulaiva)

text: Suunnitelmissa oli lisäksi 20 yksittäistä 12-naulaista kanuunaa, joista 12 tulitti eteenpäin ja 8 taakse ylä- ja suojakansilla. Nämä aseet kuitenkin poistettiin suunnitelmista rakennustöiden edetessä.


title: Queen Elizabeth -luokka (taistelulaiva)

text: Aluksilla oli neljä vesilinjan alapuolella olevaa 21 tuuman (533 mm) torpedoputkea. Kaksi kummallekin kyljelle juuri asemien A- ja Y-tornien kohdille. Aluksella oli kaikkiaan 20 torpedoa. Alkuperäisessä suunnitelmassa ei ollut lainkaan lentokoneita tai ilmatorjunta-aseistusta.


title: Queen Elizabeth -luokka (taistelulaiva)

text: Alusten vesirajassa oli 330 mm panssarivyö, joka ulottui neljä tuumaa vesirajan alapuolelle kaveten kannentasolle mentäessä 150-milliseksi. Vesirajasta alaspäin vyö kapeni 200-milliseksi. Keulaan ja perään mentäessä vyö oheni 150 milliin ja 100 milliin. Lisäksi oli rakennettu lisäsuojaa ruutipanos- ja öljyvarastoja varten.


title: Queen Elizabeth -luokka (taistelulaiva)

text: Konehuoneiden päällä oli 25 mm panssari, patterikannen paksuus oli 32-50 mm ja yläkannen jälleen 25 mm. Peräsimen suojana oli 64-76 mm panssarointi. Apuaseiden suoja-asemien paksuus oli 254 mm yläkannen päällä olevissa ja 102-152 mm muissa. Yläasemissa kuitenkin todellinen paksuus jäi 178-229 milliin. Panssaroinnin osuus uppoumasta oli 29 prosenttia.


title: Queen Elizabeth -luokka (taistelulaiva)

text: Suunniteltu nopeus oli 25 solmua eli 4 solmua edeltävää Iron Duke-luokkaa enemmän, jolloin lähes 150 prosentin tehonlisäys tarvittiin nopeuden saavuttamiseksi. 24 kattilaa (Iron Duke-luokka 18) tarvittiin tehontarpeen tyydyttämiseksi. Kattilat jaettiin kahdeksaan osastoon aina kaksi rinnakkain. HMS Warspite ja HMS Barham oli varustettu Yarrow-kattiloilla ja loput alukset Babcock & Wilcoxin vastaavilla. Alukset olivat puhtaasti öljytoimisia eli olivat ensimmäisiä vain öljyllä toimivia taistelulaivoja, vaikka "USS Nevada" otettiin käyttöön aiemmin.


title: Queen Elizabeth -luokka (taistelulaiva)

text: Turbiinit sijoitettiin neljään erilliseen osastoon. Risteilyturbiinit liitettiin sivuilla oleviin turbiineihin vaihteiden avulla. Parsonsin turbiinit sijoitettiin muihin paitsi "HMS Barhamiin" ja HMS Valiantiin, joissa oli Brown-Curtis-turbiinit. Laivojen tehoksi oli suunniteltu 75 000 hevosvoimaa. Koeajoissa ei kuitenkaan asetettua 25 solmun nopeutta saavutettu. Koneista jäi saamatta 14,4 prosenttia teoreettisista arvoista.


title: Alfred Pennyworth

text: Alfred Thaddeus Crane Pennyworth on sarjakuvakustantamo DC Comicsin sarjakuvajulkaisuissa esiintyvä kuvitteellinen hahmo. Alfredin loivat käsikirjoittajat Bob Kane ja Bill Finger sekä piirtäjä Jerry Robinson, ja hahmon ensiesiintyminen tapahtui "Batman"-sarjakuvalehden 16. numerossa vuoden 1943 huhti–toukokuussa. Alfred on Gotham Cityssä asuvan miljardööri Bruce Waynen hovimestari ja tämän alter egon, Batmanin, apuri.


title: Alfred Pennyworth

text: Kun Bruce Waynen vanhemmat saivat surmansa, Alfredista tuli hänen kasvattajansa. Brucen varttuessa aikuiseksi ja ryhtyessä Batmaniksi suojellakseen Gotham Cityä, Alfredista tuli yksi harvoista henkilöistä, jotka tietävät Batmanin todellisen henkilöllisyyden. Alfred on hyvin merkittävä osa Batman -sarjakuvaa, ja hän on esiintynyt myös hahmoon perustuvissa televisiosarjoissa ja elokuvissa.


title: Mesopotamian muinaisusko ja Raamattu

text: Mesopotamian muinaisusko ja Raamattu käsittelee Raamatun ja Mesopotamian savitauluissa kuvailtujen uskomusten ja muiden asioiden yhtäläisyyksiä. Monien tutkijoiden mielestä muinaisen Lähi-idän uskonnot kehittyivät ja lainasivat vaikutteita toisiltaan. Uusia uskontoja syntyi toisten pohjalta.


title: Mesopotamian muinaisusko ja Raamattu

text: Muinaisen Mesopotamian sumerilaisten, babylonialaisten ja assyrialaisten muinaisusko erosivat toisistaan monin tavoin. Sumerin uskonto vaikutti myöhempien Babylonian ja Assyrian uskontoon. Myös Babylonian kirjoituksista ja Raamatusta löytyy monia yhtymäkohtia, esimerkiksi ihmisen luominen savesta, vedenpaisumuskertomus, jonka sankari oli babylonialaisilla esimerkiksi Utnapishtim, Ziusudra tai Atrahasis ja ajatus siitä, että jumala/jumalat ovat taivaassa. Koska Babylonian vanhimmat kirjoitukset ovat vanhempia kuin Raamatun kertomukset, on väitetty Raamattuun lainatun aineksia vanhemmista mesopotamialaista kirjoituksista.


title: Mesopotamian muinaisusko ja Raamattu

text: Uskontojen synnyssä tulee usein vaikutteita muualta. Myöhään syntynyt islam on tunnettu esimerkki monien vaikutteiden pohjalta syntyneestä uskonnosta. Islamissa ovat sekä Mooses että Aabraham pyhiä. Näin islam sai vaikutteita Israelin suunnasta. Mutta islam pohjautuu osin paikalliseen vanhaan heimouskontoonkin.Mooseksen julistama usko oli Lähi-idässä harvinainen, koska siinä ei palvottu muita Jumalia. Yksijumalaisuuden, monoteismin, ajatus oli esiintynyt Lähi-idässä jo hieman aiemmin, kun egyptiläinen Ekhnaton palvotti auringonjumala Atenia. Monissa monijumalaisissa, polyteistisissa uskonnoissa yhden jumalan vaikutusvalta kasvoi, kuten zarathustralaisuudessa ja Kreikassa. Myös muinaisen Sumerin ja Eblan muinaisuskossa oli ajatus, että jotkut jumalat ovat muita mahtavampia. Suuria temppeleitä rakennettiin Mesopotamiassa monesti vain yhdelle tai muutamalle kaupungin jumalalle. Myöhäisantiikin Roomassa eräät keisarit pyrkivät myös siirtymään yksijumalaisuuteen kuten Sol Invictuksen (Voittamaton Aurinko) palvontaan. Näin tapahtui etenkin jo kristinuskon synnyttyä, 200-luvulla jaa.


title: Mesopotamian muinaisusko ja Raamattu

text: Sumerilainen, babylonialainen ja juutalainen uskonkulttuuri erosivatkin toisistaan monin tavoin. Perustavanlaatuisin ero oli se, että israelilaiset palvoivat yhtä jumalaa, sumerilaiset ja babylonialaiset montaa.


title: Mesopotamian muinaisusko ja Raamattu

text: Sumerin ja Babylonian teksteistä on löydetty monia yhtäläisyyksiä Raamattuun, etenkin juutalaiseen Tanakhiin eli kristilliseen Vanhaan testamenttiin.


title: Mesopotamian muinaisusko ja Raamattu

text: Lähi-idän uskonto vaikutti Vanhan testamentinkin mukaan erityisesti Israelissa, jossa palvottiin epäjumalia. Mutta varsinkin Juudassa näitä vaikutteita pyrittiin torjumaan.


title: Mesopotamian muinaisusko ja Raamattu

text: "Gilgameš"-eepoksessa Nooaa vastaa Utnapishtim, ja niin sanotussa Eridu Genesiksessä esiintyy Nooan vastine Ziusudra. Uthnapistim pelastui tulvalta, koska veden jumala Ea neuvoi häntä rakentamaan laivan. Uthnapishtim lastasi laivaan omaisuutensa, viljaa ja karjaa. Myrsky ja raesade nousivat, ja nostivat veden korkealle. Seitsemän päivän jälkeen laiva ajautui Nisirin vuorelle. Urhnapishtim laski ulos ensin kyyhkysen, sitten pääskyset, jotka palasivat. Mutta Korppi ei palannut. Uthnapishtim uhrasi jumalille kiitosuhrin.


title: Mesopotamian muinaisusko ja Raamattu

text: Tällöin vedenpaisumuskertomus saattaisi olla Raamattua vanhempaa perua, muuntunutta sumerilaista kansanperinnettä. Sumerilainen kuningasluettelo mainitsee pitkäikäisiä kuninkaita ennen vedenpaisumusta, niin kuin Raamattu mainitsee pitkäikäisiä sukupolvia ennen vedenpaisumusta, muun muassa Metusalemin.


title: Mesopotamian muinaisusko ja Raamattu

text: Myös sumerilaisessa luomiskertomuksissa jotkut tapahtumat ja niiden aikajärjestys muistuttavat Raamatun luomiskertomusta, vaikka erot ovat muuten melkoiset. Esimerkiksi taivas ja maa erotettiin molemmissa jumaluuden avulla toisistaan. Sumerilaisessa kertomuksessa jumala An kantoi taivaan pois, ja Enlil maan pois. Raamatussa Jumala määräsi taivaanvahvuuden erottamaan maan ja taivaan toisistaan.


title: Mesopotamian muinaisusko ja Raamattu

text: Sumerilainen luomiskäsityksen mukaan ihminen luotiin savesta kuten Raamatussakin sanotaan. Sumerilaisen käsityksen mukaan jumalatar Ninti syntyi jumala Enkin kylkiluusta. Kaiken lisäksi Sumerin kielen sana TI tarkoittaa kylkiluuta tai "antaa elämää". Eaavan nimi Hawwa tarkoittaa "Hän, joka aikaansaa elämää", koska heprean "hajä" on elävä. Ninti tarkoittaa Kylkiluun herratarta tai herratarta, joka antaa elämää.


title: Mesopotamian muinaisusko ja Raamattu

text:
Raamatussa maanviljelijä ja paimen, veljekset, maanviljelijä Kain ja lammaspaimen Aabel ajautuvat riitaan niin että toinen tappaa toisen.
Sumerilaisessa tarustossa tunnetaan myös paimenen ja maanviljelijän kamppailu, mm. karjan jumala Laharin ja viljan jumalatar Ashnanin riita, ja myös veljesten Emeshin ja Entenin vastakohtaisuus, joka tosin ratkesi sovulla. Enten on eläinten ja karjan jumala, Emesh kasvien, viljan ja kaupunkien jumala. Paimenen ja maanviljelijän vastakohtaisuus tulee esille myös "Inannan kosiminen" -kertomuksessa, jossa vastakkain ovat maanviljelijä- jumala Enkimdu ja paimenjumala Dumuzi.


title: Mesopotamian muinaisusko ja Raamattu

text: Sumerilaisissa legendoissa mainitaan Dilmun ikuisen nuoruuden paikkana niin kuin Raamatun Eeden. Todellisuudessa ehkä Persianlahdella sijainnut Dilmun oli sumerilaisten legendojen mukaan pyhä, kirkas ja puhdas maa. Syntiinlankeemusta jossain määrin muistuttava teema esiintyy sumerilaisessa mytologiassa, jossa "hyvän ja pahan tiedon" kasveja on monta. Enki söi luvatta kahdeksaa kasvia..


title: Mesopotamian muinaisusko ja Raamattu

text: Ee-jumalan poika Adapa menetti kuolemattomuuden niin kuin ensimmäinen ihminen Aatami. Adapan tapauksessa syy oli se, että hän tarttui vahingossa tuulenhaltijan siipiin katkaisten ne.


title: Mesopotamian muinaisusko ja Raamattu

text: Sumerilaiset sanoivat jumalien olevan taivaassa hieman samaan tapaan kuin Raamattu sanoo Jumalan olevan taivaassa, ja taivaan merkki "AN" tarkoittaa myös jumalaa Dingir. Kaiken kukkuraksi sumerin merkki An, Dingir luetaan akkadiksi "IL", mikä on melko lähellä juutalaisten jumalan nimen muotoa "EL", "Elohim". Lisäksi vielä muoto "Elohim" juutalaisilla on "jumalat", ei "jumala".


title: Mesopotamian muinaisusko ja Raamattu

text: Sumerilainen An oli alkujaan Urukin kaupungin jumala, taivaan henkilöitymä, korkein jumala, jonka luku oli 60. Babylonialaisella ajalla hänen seemilläistä vastinettaan Anua palvottiin melko harvoin, koska häntä ei pidetty ystävällisenä. Toisaalta korkea jumala oli myös Nippurissa alkujaan palvottu Enlil, joka kytkettiin kaikkeuteen, taivaaseen, kaikkivaltiuteen, herraksi, myrskyn ja tulvan kuninkaaksi ja vuorenjumalaksi. Enlil oli sotaisa ja kohtalon jumala. Enlil kuvattiin vuorikauriiksi tai villisonniksi. Enlil oli muiden jumalten isä, niin kuin Anu Hammurabin aikoina. Enlilin tunnus oli sarvilakki niin kuin Anunkin.


title: Mesopotamian muinaisusko ja Raamattu

text: Sumerilaiset mainitsevat monien kuninkaiden nousseen kuoltuaan taivaaseen, aivan kuin kuninkaaksi kutsuttu Jeesus astui taivaaseen kuolemansa jälkeen.


title: Mesopotamian muinaisusko ja Raamattu

text: Sumerilaiset olivat omasta mielestään Jumalan valittu kansa ja jokin jumala tai jumalat saattoivat kostaa heille.


title: Mesopotamian muinaisusko ja Raamattu

text: Eräästä Kaksoisvirranmaan luomiskertomuksen säkeestä:


title: Mesopotamian muinaisusko ja Raamattu

text: Sumerilaisten Saatana oli Nergal, manalan kuningas. Manala oli kurnugia, "Maa josta ei paluuta ole".


title: Mesopotamian muinaisusko ja Raamattu

text: Sumerilaisilla oli Raamatun Korkeaa veisua muistuttavia tarinoita.


title: Mesopotamian muinaisusko ja Raamattu

text: Baabelin torni oli varsinkin babylonialaisten, mutta jo sumerilaisten rakentama zikkurat-temppelitorni.


title: Mesopotamian muinaisusko ja Raamattu

text: Sumerilaisten paimenkuningas Dumuzin on joskus on väitetty vastaavan joissain suhteissa Jeesusta. Kertomus rakkauden jumalatar Inannan manalanmatkasta tuo mieleen Raamatun Jeesuksen tuonelaan astumisesta ja ylösnousemuksesta.


title: Mesopotamian muinaisusko ja Raamattu

text: Sumerilaisissa teemoissa esiintyy myös Jobia muistuttava hahmo ja henkilökohtaiset suojelusjumalat.


title: Mesopotamian muinaisusko ja Raamattu

text: Mesopotamian ulkopuolisia Raamattuun vaikuttajia lienevät olleen faaraoiden Egyptin muinaisusko ja zarathustralaisuus. Esimerkiksi Mooseksen monoteismin on joskus väitetty syntyneen Egyptin vaikutuksesta. Egyptissähän esiintyi monoteismia Akhenatenin aikana. Persian zarathustralaisuudessa on ajatus viimeisestä tuomiosta niin kuin kristinuskossakin.


title: Mesopotamian muinaisusko ja Raamattu

text:
Italialaiset arkeologit kaivoivat 1960-luvulta alkaen Mesopotamiasta länteen sijaitsevassa Syyriassa nykyisen lähellä Aleppon lähellä olevaa rauniokumpua Tell Mardikhia, kun löysivät Eblan, joka mainitaan muun muassa 3. vuosituhannen akkadinkielisissä teksteissä. Tulipalon osin tuhoama, osin kovaksi säästämä savitauluarkisto löytyi 1970-luvulla. Akkadilaiset olivat ryöstäneet ja polttaneet Eblan, ja siten säilöneet tuleville tutkijoille savitauluarkiston.
Toinen Eblan kaivauksien johtaja, italialainen Giovanni Pettinato väitti 1970-luvulla että Eblalla voi olla yhteyksiä Raamattuun ja eblalaiset ovat ehkä juutalaisten esi-isiä.


title: Mesopotamian muinaisusko ja Raamattu

text: Nykyisen Lähi-idän arkeologit, niin syyrilaiset kuin israelilaisetkaan, eivät pitäneet ajatuksesta. Myöhemmin Pettinato on lieventänyt kantojaan. Eblan ja Raamatun samankaltaisuuksissa lienee kyse yhteisestä kulttuuriperinnöstä. Eblan tekstit kirjoitettiin kauan ennen Raamattua.


title: Mesopotamian muinaisusko ja Raamattu

text: Eblan savitauluissa esiintyy monista Raamatusta tuttuja nimiä: a-da-mu eli Aadam, h’à-wa eli Eeva, Jabal, Abarama/Abraham, Eber, Bilhah, Ishma-el, Isûra-el, Esau, Mika-el, Mikaya, Saul, Daavid, Joona ja niin edelleen. Nämä lienevät olleen yleisiä muinaisseemiläisiä nimiä, eikä tämä kytke Eblaa suoraan Raamattuun.


title: Mesopotamian muinaisusko ja Raamattu

text: Samoin Eblan savitauluista tunnetaan monia Lähi-Idän paikannimiä, muun muassa Ashtaroth, Siinai, Jerusalem (Ye-ru-sa-lu-um), Hazor, Laakish, Gezer, Dor, Megiddo, Joppa, Sodoma, Gomorra, Soar ja niin edelleen. Eblan pikkukaupungin Urin mainitaan olleen Harranin lähellä, ei eteläisessä Kaksoisvirtainmaassa Kaldeassa, niin kuin Raamatussa sanotaan. Tällöin Aabrahamin alkuperä olisi Pohjois-Kaksoisvirtainmaassa Syyrian seuduilla.


title: Mesopotamian muinaisusko ja Raamattu

text: Eblalaisista teksteistä löytyy myös vedenpaisumuskertomus ja tuomareita vastaavia heimojohtajia.


title: Mesopotamian muinaisusko ja Raamattu

text: On myös löydetty kolme versiota eblalaisten luomiskertomuksesta, joka kuuluu näin:


title: BMW F 800 R

text: BMW F 800 R tai BMW F800R on BMW:n valmistama nakupyörä-tyylinen moottoripyörämalli joka tuli markkinoille vuonna 2009. Siinä on sama kaksisylinterinen rivimoottori kuin mallissa F 800 S, mutta kaksi hevosvoimaa tehokkaampana, 87 hv:n tehoisena.


title: BMW F 800 R

text: Malliin on saatavilla ABS-jarrut lisävarusteena. Jarrut ovat Brembon valmistamat. Toisin kuin yleisimmissä moottoripyörissä, F 800 R:ssä polttoainetta tankataan satulan oikealla puolella olevasta aukosta.


title: Nottinghamin paskasheriffi

text: Nottinghamin paskasheriffi on rap-artisti Seppo Lampelan "Steen1" -nimellä julkaistu EP vuodelta 2006. Levyn nimi piti alun perin olla Hauras. Lampela teki EP:n kesällä 2006 kahdessa viikossa. EP:tä painettiin 650 kappaletta ja se myytiin loppuun. Lampela julkaisi keväällä 2010 "Paskasheriffin paluu" -nimisen EP:n.


title: Jason Spisak

text: Jason Spisak (s. 29. elokuuta 1973) on yhdysvaltalainen ääninäyttelijä ja tietokoneohjelmoija, joka tunnetaan äänirooleistaan videopelien parissa erityisesti Socom-pelisarjasta, sekä Symphony OS projektin yhteiskehittäjänä.


title: Vehkajoki

text: Vehkajoki on joki Suomessa Kymenlaakson maakunnassa. Joen vesistöalue sijaitsee pääosin Haminan alueella, mutta latvaosat ulottuvat Kouvolan alueelle. Vehkajoen pituus on noin 40 km ja vesistön järvisyys 5,8 %. Suurimmat järvet ovat Kirkkojärvi ja Kannusjärvi.


title: Vehkajoki

text: Vehkajoki saa alkunsa Haminan ja Kouvolan rajaseudun järvistä, lammista ja soista. Soita on erityisesti vesistön pohjois- ja keskiosissa. Eteläosiltaan joki virtaa savi- ja hiesualueiden halki. Vesistön latvaosien päähaara on Mustajoki, jonka reitin järviä ovat muun muassa Hainus, Pyhältö ja Salmento. Toinen merkittävä latvahaara on Piutulanjoki, jonka reitin järviä ovat Haapajärvi ja Piutulanjärvi. Mustajoki ja Piutulanjoki yhtyvät Ihamaan kylän seudulla Piutulanjärven eteläpuolella. Täältä Vehkajoki virtaa Ihamaanjärven, Vuorisenjärven ja Paijärven kautta Vehkjärveen (Vehkajärvi). Vehkjärveen yhtyy luoteesta Kannusjärvestä virtaava haara Myllyjoki-Välijoki. Alajuoksulla jokeen yhtyy idästä Mäntjoki. Vehkajoki laskee vetensä Kirkkojärveen ja sieltä edelleen Mullinkosken ja Salmenvirran kautta Suomenlahteen. Kirkkojärveen virtaavat myös Pyölinjoki (Husulanjoki) lännestä ja Lelunjoki idästä.


title: Vehkajoki

text: Vehkajoella on tehty koskien perkauksia uittoa ja järvien vedenpinnan laskua varten. Uittoon jokea on käytetty viimeksi vuonna 1951. Järvien laskuista ovat merkittävimmät Vehkjärven ja Paijärven vedenpinnan laskemiset Vehkjärven alapuolella sijaitsevan Sahakosken louhinnan seurauksena. Vehkajoen vesistöalueella on viisi säännöstelypatoa, jotka estävät kalojen vaellusta.


title: Jarkko Nyman

text: Jarkko Matias Nyman (s. 25. helmikuuta 1975 Oulu) on suomalainen näyttelijä ja muusikko.


title: Jarkko Nyman

text: Nyman on esiintynyt muiden muassa elokuvissa "Tali-Ihantala 1944" ja "Sooloilua". Televisiosarjoista mainittakoon "Salatut elämät", jossa hän esiintyi Sebastian Vuorelana vuodesta 2009 vuoteen 2017 asti. Hän on esiintynyt myös muutamassa televisiomainoksessa.


title: Jarkko Nyman

text: Teatterin saralla Nyman on näytellyt rooleja muun muassa Helsingin kaupunginteatterisa, Uudessa Iloisessa Teatterissa ja Komediateatteri Arenassa.


title: Jarkko Nyman

text: Lisäksi Nyman on dubannut animaatiosarjoja sekä tehnyt mainospiikkejä.


title: Jarkko Nyman

text: Nyman opiskeli Teatterikorkeakoulussa vuosina 1999–2003 valmistuen teatteritaiteen maisteriksi. Hän toimi Teatterikorkeakoulun ylioppilaskunnan hallituksen perustajana ja ensimmäisenä puheenjohtajana vuosina 2000–2002.


title: Jarkko Nyman

text: Hänestä tuli poikalapsen isä syksyllä 2009.


title: Jarkko Nyman

text: Nyman on myös ääninäytellyt "Pro Pilkki 2" -pelissä, ja hänen mukaansa on nimetty yksi pelin hahmoista.


title: Jarkko Nyman

text: Muusikkona Nyman on soittanut bassoa Generators-yhtyeessä ja nykyään hän laulaa ja soittaa kitaraa Patela-yhtyeessä.


title: Jarkko Nyman

text: Jarkko Nymanin kotisivut


title: Rudolf Sykiäinen

text: Gunnar Rudolf Sykiäinen (26. toukokuuta 1924 Savotta, Inkeri – 30. joulukuuta 2005 Moskova) oli neuvostoliittolainen tiedustelumies, toimittaja, tulkki ja kirjailija.


title: Rudolf Sykiäinen

text: Inkerissä syntynyt Sykiäinen kävi keskikoulun Petroskoissa ja toimi jatkosodan aikana Puna-armeijan propagandajoukoissa Maaselän kannaksella. Hän kirjoitti lentolehtisiä, kaiutti propagandaa megafonilla rintamalinjan yli ja toimi sotavankien kuulustelijana. Rudolf Sykiäisen isä Juuso Sykiäinen toimi muun muassa Karjalais-suomalaisen neuvostotasavallan ulkoministerinä.


title: Rudolf Sykiäinen

text: Sykiäinen liittyi Neuvostoliiton kommunistiseen puolueeseen sodan aikana 1943. Sodan jälkeen hän pääsi Neuvostoliiton ulkoministeriön diplomaattiakatemiaan ja valmistui sieltä 1946 kansainvälisten suhteiden historioitsijaksi. Hän toimi sitten muun muassa Neuvostoliitossa vierailleiden suomalaisvaltuuskuntien tulkkina sekä oli Stalinin ja Molotovin tulkkina YYA-sopimusneuvotteluissa.


title: Rudolf Sykiäinen

text: Sykiäinen hankki 1950-luvun puolivälistä lähtien elantonsa freelance-toimittajana, tulkkina ja kääntäjänä. Sykiäinen oli 1960-luvun puolivälistä alkaen myös Neuvostoliitossa käyneiden suomalaisten kulttuurihenkilöiden isäntänä ja hän kirjoitti kolumneja Karjalan Sanomat -lehteen. Hänen on väitetty olleen myös KGB:n palkkalistoilla, minkä Sykiäinen itse kuitenkin kiisti.


title: Rudolf Sykiäinen

text: Rudolf Sykiäinen kuoli Moskovassa 81-vuotiaana vuonna 2005.


title: Toyota TF109

text: Toyota TF109 on Toyotan Formula 1 -tallin auto, jota käytettiin kaudella 2009. Auto julkistettiin 15. tammikuuta 2009.


title: Toyota TF109

text: Auto eroaa edeltäjästään, Toyota TF108 -autosta, melkoisesti lajin sääntömuutoksista johtuen. Tämä näkyi varsinkin siinä, että takasiipi on kapeampi ja etusiipi leveämpi. Lisäksi autossa käytettiin slicks-renkaita.


title: Toyota TF109

text: Autolla kilpailivat Timo Glock, Jarno Trulli ja Kamui Kobayashi.


title: Ragnar Nyström

text: Ragnar Nyström, kirjailijanimi Ragnar Rusko (10. syyskuuta 1898 Helsinki – 1939) oli suomalaissyntyinen Petroskoin suomalaisen teatterin johtaja ja kirjailija.


title: Ragnar Nyström

text: Helsinkiläinen Nyström jonka isä oli peltiseppä työskenteli kansakoulun käytyään useissa eri ammateissa kuten juoksupoikana, sanomalehden myyjänä, metallisorvaajana ja laivan lämmittäjänä. Nyström aloitti kirjoittamisen jo kansakoulussa ollessaan. Vuosina 1916–1917 hän opiskeli teatteriohjaajaksi iltakursseilla ja hänen tekstejään julkaistiin myös Työmies-lehdessä.


title: Ragnar Nyström

text: Suomen sisällissotaan Nyström otti osaa punaisten riveissä ja hän oli sodan jälkeen Tammisaaren vankileirillä. Vuonna 1921 Nyström pakeni Venäjälle jossa hän toimi aluksi oikolukijana Leningradissa ilmestyneessä Vapaus-lehdessä samalla kun hän opiskeli Pedagogisessa teknikumissa. Nyström toimi Venäjällä opettajana, toimittajana ja vuodesta 1928 lähtien Petroskoisaa teatterinjohtajana sekä näyttelijänä. Hän kirjoiti useita myös teoksia kirjailijanimellä "Ragnar Rusko".


Saksalaisten vankileirit Suomessa 1941–1945 on luettelo natsi-Saksan jatkosodan ja Lapin sodan aikana Suomen alueella ylläpitämistä vanki- ja työleireistä. Leirit olivat esimerkiksi sotavankileirejä, poliittisten vankien leirejä, omien sotilaitten "rangaistusvankileirejä" tai Organisation Todtin "pakkotyöleirejä". Mukana ovat myös Pohjois-Suomen rintamalla vallatulle Neuvostoliiton alueelle perustetut leirit.


title: Saksalaisten vankileirit Suomessa 1941–1945

text:
Leirit on listattu alueellisesti paikkakuntien mukaan. Saksalaisjoukot merkitsivät tieosoitteet laskien kilometrejä eri paikkakunnilta, joten leirien paikat on ilmoitettu samaan tyyliin.
Saarion kylän sotavankileiri.


title: Toyota TF103

text: Toyota TF103 oli Toyotan Formula 1 -tallin auto, jota talli käytti kaudella 2003. Auto oli Toyota-tallin kolmas, mutta vasta toinen, jota käytettiin kilpailemiseen. Autossa käytettiin Michelinin renkaita. Tallin kuljettajina ajoivat Olivier Panis ja Cristiano da Matta.


title: Toyota TF101

text: Toyota TF101 oli Toyotan Formula 1 -tallin ensimmäinen F1-auto. Autoa käytettiin vuonna 2001, kun talli valmistautui osallistumaan F1-sarjaan kaudella 2002.